title: Italian jalkapallomaajoukkue

text: Italia pelasi ensimmäisen ottelunsa 15. toukokuuta 1910 Ranskaa vastaan ja voitti ottelun maalein 6–2. Ensimmäisen arvokisamitalinsa, pronssisen, se saavutti 1928 Amsterdamin olympialaisista. Joukkue ei osallistunut ensimmäisiin MM-kisoihin 1930 Uruguayssa, mutta voitti sen jälkeen kahdesti peräkkäin maailmanmestaruuden, 1934 kotikisoissa, missä loppuottelussa kaatui Tšekkoslovakia maalein 2–1, ja 1938 Ranskassa, jolloin se voitti loppuottelussa Unkarin 4–2. Noihin aikoihin maata hallitsi Benito Mussolini ja panostus jalkapalloon oli voimakasta. Mussolini oli uhannut valmentaja Vittorio Pozzon henkeä, mikäli Italia ei voittaisi. Samaisella vuosikymmenellä Italia voitti kultaa myös 1936 Berliinin olympialaisissa.


title: Italian jalkapallomaajoukkue

text: Toisen maailmansodan jälkeen Italia ei enää ollut entisellä tasollaan, eikä edennyt vuosien 1950, 1962 eikä 1966 MM-turnauksessa alkulohkoa pitemmälle, eikä 1958 päässyt koko turnaukseen. Osaltaan tähän vaikutti tuon ajan parhaimman italialaisjoukkueen AC Torinon koko joukkueen kuoleminen Supergan lento-onnettomuudessa vuonna 1949.


title: Italian jalkapallomaajoukkue

text: Seuraavan kerran Italian joukkue pystyi suurvoittoon vasta 1968 EM-kotikisoissa, missä se voitti historiansa toistaiseksi ainoan EM-kullan. Loppuottelussa Italia pelasi Jugoslavian kanssa 1–1-tasapelin, minkä johdosta jouduttiin järjestämään uusintakamppailu. Sen Italia voitti maalein 2–0. Kaksi vuotta myöhemmin 1970 Meksikon MM-kisoissa Italia eteni loppuotteluun, missä se hävisi Brasilialle lukemin 4–1. Kaksiin seuraaviin EM-kisoihin joukkue ei selvinnyt ja jäi 1974 MM-kisoissa alkulohkoon. vuoden 1978 MM-kisoissa se oli neljäs samoin kuin kaksi vuotta myöhemmin EM-kisoissa.


title: Italian jalkapallomaajoukkue

text: Italia selviytyi vaivalloisesti 1982 Espanjan MM-turnaukseen, ja itse kisoissakin eteni alkulohkosta jatkoon vasta maalieron turvin. Jatkolohkossa se kuitenkin voitti sekä Argentiinan (2–1) että Brasilian (3–2) ja etenin näin välieriin, missä kaatui Puola lukemin 2–0. Loppuottelussa vastaan asettui Saksan liittotasavalta, minkä Italia voitti 3–1. Italian joukkueen ja koko kisojen tähti ja paras maalintekijä oli vasta pelikiellosta vapautunut Paolo Rossi, joka viimeisessä kolmessa ottelussa teki kuusi maalia.


title: Italian jalkapallomaajoukkue

text: 1982 MM-kisojen jälkeen Italia vakiinnutti paikkansa eräänä maailman kovatasoisimmista jalkapallojoukkueista lukuun ottamatta epäonnistumista 1984 EM-kisojen karsinnoissa. Arvokilpailuissa Italia lukeutuu joka kertaa vahvimpiin ennakkosuosikkeihin ja on saalistanut lukuisia himmeämpiä mitaleita.


title: Italian jalkapallomaajoukkue

text: 1990 MM-kisat järjestettiin jälleen Italiassa ja joukkue lähti kisoihin voittajasuosikkina, mutta hävisi välierässä rangaistuspotkukilpailussa Argentiinalle ja jäi pronssiotteluun, missä voitti Englannin maalein 2–1. Joukkue ei koko turnauksessa päästänyt omiinsa kuin kaksi maalia. 1994 MM-kisoissa Italia eteni loppuotteluun Brasiliaa vastaan. Ottelu päättyi 0–0, joten jälleen ratkaisu haettiin rangaistuspotkukilpailussa, missä Roberto Baggio epäonnistui omassa yrityksessään ja Italia sai jälleen tyytyä himmeämpiin mitaleihin. Myös neljä vuotta myöhemmin 1998 Ranskan MM-kisoissa rangaistuspotkut koituivat Italian kohtaloksi, tällä kertaa jo puolivälierissä, missä voiton vei lopulta mestaruuteen asti yltänyt isäntämaa Ranska.


title: Italian jalkapallomaajoukkue

text: Italia ei ollut suurimpien suosikkien joukossa lähdettäessä vuoden 2000 EM-kisoihin, mutta se eteni loppuotteluun saakka. Välierässä Alankomaita vastaan joukkuetta piti pystyssä maalivahti Francesco Toldo, joka jo varsinaisella peliajalla torjui yhden rangaistuspotkun ja rangaistuspotkukilpailussa kaksi. Loppuottelu maailmanmestari Ranskaa vastaan oli 90 minuutin jälkeen tilanteessa 1–1, mutta lopulta Ranska vei voiton kultaisella maalilla sen tultua varsinaisella peliajalla tasoihin vain puolisen minuuttia ennen päätösvihellystä.


title: Italian jalkapallomaajoukkue

text: Sekä 2002 MM- että 2004 EM-kisat sujuivat Italialta heikohkosti sen pudottua alkukierroksilla. 2006 MM-kisoissa Italia sen sijaan eteni alkulohkostaan voittajana jatkoon ja raivasi pudotuspeleissä tieltään Australian (1–0), Ukrainan (3–0) ja isäntämaa Saksan (2–0 jatkoajan jälkeen) ja eteni aina loppuotteluun, missä se kohtasi Ranskan. Ottelu oli jatkoajankin jälkeen tasatilanteessa 1–1, ja se eteni rangaistuspotkukilpailuun, jonka Italia voitti 5–3 Ranskan David Trezeguet'n epäonnistuttua omassa yrityksessään. Turnauksen jälkeen valmentaja Marcello Lippi päätti vetäytyä tehtävästä, koska hän kertoi saavuttaneensa kaiken maajoukkuevalmentajalle mahdollisen. Uudeksi valmentajaksi nimettiin 13. heinäkuuta 2006 entinen maajoukkueen pelaaja Roberto Donadoni. Vuoden 2008 EM-kisoissa Italia jäi puolivälieriin, minkä jälkeen Donadoni jätti päävalmentajan tehtävät ja 25. kesäkuuta 2008 entinen päävalmentaja Marcello Lippi palasi kahden vuoden tauon jälkeen maajoukkueen peräsimeen.


title: Italian jalkapallomaajoukkue

text: MM-kisoihin 2010 Italia lähti kovin odotuksin. Päävalmentajaksi palannut maailmanmestarivalmentaja Marcello Lippi oli luotsannut joukkueen upeisiin MM-karsintoihin ja Italia olikin ensimmäisiä joukkueita, joiden MM-paikka varmistui. Lippi luotti pääasiassa konkareihin, mutta myös uusia, nuoria pelaajia, kuten keskikenttäpelaaja Claudio Marchisio ja laitapuolustaja Domenico Criscito nostettiin mukaan maajoukkueeseen ja heistä kehittyi MM-kisoihin mennessä jo joukkueen runkopelaajia. Molemmat valittiin myös Italian lopulliseen MM-joukkueeseen. Lippi yritti houkutella maajoukkueen mukaan myös jo maajoukkueuransa lopettanutta, AC Milanin topparia Alessandro Nestaa, mutta tämä kieltäytyi MM-kutsusta.


title: Italian jalkapallomaajoukkue

text: Italia arvottiin MM-kisojen F-lohkoon yhdessä Paraquayn, Uuden-Seelannin ja Slovakian kanssa. Italian joukkue lähti lohkoon suurena ennakkosuosikkina ja sillä oli joukkueista selvästi nimekkäin ja vahvin kokoonpano. Ensimmäisessä MM-ottelussaan Italia kohtasi Paraguayn. Ensimmäinen puoliaika oli melko tasainen, eikä kumpikaan joukkue mässäillyt maalipaikoilla, joskin Italian terävät keskikenttäpelaajat Daniele De Rossi ja Simone Pepe testasivatkin pariin otteeseen Paraguayn maalivahdin Justo Villarin torjuntatyöskentelyä. Ensimmäisen puoliajan lopulla iski kuitenkin šokki kun Paraguayn toppari Antolín Alcaraz puski kulmapotkusta pallon ohi Italian maalivahdin Gianluigi Buffonin. Paraguay sai säilytettyä johtoasemansa puoliajalle asti. Kun toinen puoliaika alkoi, oli hämmästys suuri, kun Italia vaihtoi maalivahtia. Joukkueen avainpelaajiin lukeutuva kiistaton ykkösvahti Buffon oli loukkaantunut ensimmäisellä puoliajalla, ja maalin oli vaihdettava kakkosvaihtoehto, Cagliari Calcion Federico Marchetti. Myöhemmin selvisi että Buffonilla oli selässä välilevyn pullistuma ja hänen turnauksensa olisi ohi. Toisella jaksolla Italia painosti, ja lopulta tasoitus syntyi kun Daniele De Rossi nikkasi Pepen antaman kulmapotkun jälkeen pallon Paraguayn verkkoon. Ottelu päättyi samoihin numeroihin, pisteet tasattiin tuloksella 1-1.


title: Italian jalkapallomaajoukkue

text: Seuraavassa ottelussaan Italia kohtasi Uuden-Seelannin, joka arvioitiin lohkon heittopussiksi. Se oli kuitenkin taistellut ensimmäisessä ottelussa Slovakiaa vastaan 1-1 tasapelin. Italia aloitti pelin melko hitaasti ja 11. minuutin kohdalla Uusi-Seelanti olikin siirtynyt johtoon. Italia alkoi jälleen painostaa raivokkaasti, ja Uusi-Seelanti ei saanut ottelussa enää laukaustakaan kohti Marchettin vartioimaa Italian maalia. Italian painostus tuotti tulosta kun Daniele De Rossi hankki Italialle rangaistuspotkun, jonka hyökkääjä Vincenzo Iaquinta upotti varmasti verkkoon. Ottelu päättyi lopulta tasatulokseen 1-1 Italian valtavasta painostuksesta huolimatta. Maalipaikkoja ei vain onnistuttu hyödyntämään, ja niinpä Italian kohtalo sinetöityi tasapelillä vasta viimeisessä lohko-ottelussa Slovakiaa vastaan.


title: Italian jalkapallomaajoukkue

text: Slovakiaa vastaan päävalmentaja Lippi muutti Italian kokoonpanoa hieman. Muun muassa ikitaistelilja, puolustava keskikenttäpelaaja Gennaro Gattuso pääsi avauskokoonpanoon Slovakiaa vastaan. Ottelu alkoi Italialta samaan tapaan kuin edellisetkin, ja 25. minuutin kohdalla Slovakian Róbert Vittek iski maansa 1-0 johtoon, ohi hieman haparoineen Marchettin. Italian ollessa tappioasemalla Lippi muutti kokoonpanoa. Hän muutti taktiikan todella hyökkääväksi, 3-4-3 järjestelmäksi ja vaihtoi puolustavan keskinttäpelaajaan Gattuson sekä laitapuolustaja Crisciton pois kentältä, ja toi kokoonpanoon hyökkäävän keskikenttäpelaajan Christian Maggion sekä hyökkääjä Fabio Quagliarellan. Vielä 56. minuutilla Riccardo Montolivo vaihdettiin kentältä ja loukkaantumisista kärsinyt, hyökkäävämpi vaihtoehto ja loistavan peliälyn omaava Andrea Pirlo vaihdettiin kentällä. Italia alkoi hallita ottelua, mutta Italialla oli epäonnea. Pallo kolahti kertaalleen ylärimaan ja kerran Slovakian toppari Martin Škrtel potkaisi pallon pois Slovakian maalista, sen oltua jo maalin sisällä. Tuomari ei huomannut että pallo oli maalissa ja italialaisten protesteista huolimatta hän ei hyväksynyt maalia. 73. minuutilla tuli lisää vettä niskaan, kun Vittek iski illan toisen maalinsa voimattoman maalivahdin, Marchettin nenän edestä, ja tulostaululla komeilivat 2-0 lukemat. Italia alkoi hyökätä entistä hanakammin. Tulosta syntyi lopulta 81. minuutilla, kun Antonio Di Natale ampui Jan Muchan torjuman Vincenzo Iaquintan laukauksen paluupallon voimalla Slovakian maaliin. Fabio Quagliarella meni nopeasti hakemaan palloa maalista, jotta peliä päästäisiin jatkamaan pikimmiten, jolloin Slovakian maalivahti Jan Mucha alkoi estelemään Quagliarellaa, ja tämän hermot paloivat. Quagliarella tönäisi Muchaa joka tämän jälkeen huitaisi Quagliarellaa nyrkillä naamaan. Tuloksena keltaiset kortit molemmille. Jälleen italialaiset, loukkaantunut ykkösmaalivahti, vaihtopenkiltä peliä seurannut Gianluigi Buffon, sekä Quagliarella etunenässä, protesoivat vahvasti, että Muchalle olisi kuulunut punainen kortti. Italia painosti maalin jälkeen jälleen vääjäämättä, mutta 89. minuutilla Slovakia pääsi vastahyökkäykseen, ja vaihtomies Kamil Kopúnek tuikkasi Slovakian 3-1 johtoon. Italia painosti vielä viimeiset minuutit lujasti, ja Quagliarella ampui Italian maalin päähän upealla kaukolaukauksellaan 90. minuutilla. Lisäaikaa annettiin 4 minuuttia ja Italia painosti vääjäämättä, muttei onnistunut enää tekemään maalia. Slovakia voitti ottelun 3-2 ja eteni lohkosta jatkoon. Italia jäi lohkon jumboksi ja edessä oli aikainen kotimatka. Pettynyt päävalmentaja Lippi poistui vaihtopenkiltä pukuhuoneisiin ensimmäisenä ja joukkueen kapteeni Fabio Cannavaro, joka oli neljä vuotta sitten nostanut MM-pokaalia käsivarsillaan lohdutti nyt pettyneitä ja itkeviä joukkuetovereitaan.


title: Italian jalkapallomaajoukkue

text: Penkin alle menneiden MM-kisojen jälkeen uudeksi päävalmentajaksi valittiin aiemmin Fiorentinaa luotsannut Cesare Prandelli. Uuden luotsin aikakausi ei lähtenyt kovinkaan ruusuisesti käyntiin, kun Italia kärsi 0–1-tappion Norsunluurannikolle ystävyysottelussa. EM-karsintojen käynnistyessä Prandelli oli kuitenkin saanut Azzurrin pelaamaan yhtenäisemmin ja karsintojen avausottelussa joukkue onnistui nousemaan tappioasemasta 2–1-voittoon vieraskentällä Viroa vastaan. Italia voitti karsintojen kymmenestä pelistään kahdeksan ja pelasi kahdesti tasan. Italia päästi karsinnoissa ainoastaan kaksi maalia, joka oli vähiten kaikista karsintoihin osallistuneista joukkueista, ja otti ylivoimaisen lohkovoiton.


title: Italian jalkapallomaajoukkue

text: Italia avasi EM-kisansa 10. kesäkuuta, kun se lähti hakemaan revanssia edellisten EM-kisojen puolivälierätappiosta Espanjasta. Joukkue onnistuikin nollaamaan Espanjan hyökkäykset varsin tehokkaasti ja Antonio Di Natalen maalilla se johti peliä tunnin pelin jälkeen. Espanjan Cesc Fàbregas toi kuitenkin hallitsevan Euroopan- ja maailmanmestarin tasoihin vain muutamaa minuuttia myöhemmin ja ottelu päättyi lopulta pistejakoon. Alkulohkon toisessa ottelussa Italia kohtasi Kroatian, ja siirtyi johtoon Andrea Pirlon vapaapotkumaalilla ensimmäisen jakson lopulla. Kroatian Mario Mandžukić tasoitti pelin kuitenkin 1–1-lukemiin, eikä kumpikaan enää sen jälkeen maalinteossa onnistunut, joten Italia tarvitsi lohkon päätöspelistä Irlantia vastaan voiton, jotta puolivälieräpaikka irtoaisi. Sen se myös otti, kun Antonio Cassano ja Mario Balotelli tekivät kisojen ensimmäiset maalinsa ja Italia valloitti lopulta lohkon kakkossijan.


title: Italian jalkapallomaajoukkue

text: Puolivälierässä Italia sai vastaansa D-lohkon voittaneen Englannin. Italia hallitsi varsinaista peliaikaa ja jatkoaikaa, mutta ei onnistunut hyödyntämään monia maalipaikkojaan. Edessä oli, edellisten EM-kisojen tavoin, rangaistuspotkukilpailu, jossa Italialta onnistuivat Mario Balotelli, Andrea Pirlo, Antonio Nocerino ja Alessandro Diamanti. Riccardo Montolivo laukoi toisena Italian laukojana pallon ohi maalin. Englannin Ashley Young laukoi ylärimaan, jonka jälkeen maalivahti Gianluigi Buffon torjui Ashley Colen laukauksen ja Italia eteni välieriin.


title: Italian jalkapallomaajoukkue

text: Välierissä Italia sai vastaansa kisoissa voitosta voittoon edenneen Saksan. Mario Balotellin kahdella maalilla Italia karkasi 2–0-johtoon, eikä Saksa onnistunut tasoittamaan peliä, Mesut Özilin lisäajalla tekemästä kavennuksesta huolimatta. Italia eteni täten finaaliin, jossa se kohtasi Espanjan. Ennen finaalia Italia ei ollut hävinnyt yhtään ottelua karsinnoissa eikä kisoissa, eikä se ollut ollut kisojen aikana kertaakaan tappiolla. Finaalissa se kuitenkin joutui kahden maalin takaa-ajoasemaan jo ensimmäisen 45-minuuttisen aikana, kun David Silva ja Jordi Alba onnistuivat Espanjalta maalinteossa. Toisella jaksolla Italian tilannetta heikensi vielä merkittävästi, vaihdosta sisään tullen, Thiago Mottan loukkaantuminen, jonka jälkeen Italia joutui pelaamaan yhden miehen vajaalla, koska joukkue oli jo käyttänyt kaikki kolme vaihtoaan. Fernando Torres ja Juan Mata lisäsivät Espanjan johtoa vielä kahdella maalilla, eikä mestarista jäänyt epäselvyyttä. Espanja voitti ottelun 4-0 ja juhli toista peräkkäistä Euroopan mestaruuttaan. Hopeamitalit olivat Italian joukkueelta kuitenkin erittäin hieno suoritus, sillä harva uskoi "Azzurrin" menestyvän kisoissa.


title: Italian jalkapallomaajoukkue

text:
Turnauksen päätyttyä Italian joukkueesta EM-kisojen 2012 tähdistöön valittiin maalivahti ja joukkueen kapteeni Gianluigi Buffon, keskikenttäpelaajat Daniele De Rossi sekä Andrea Pirlo ja hyökkääjä Mario Balotelli.Päivitetty "24. lokakuuta 2014", eniten maaotteluita pelanneet pelaajat pelaajat Italiassa ovat:
Tummennetut pelaajat pelaavat edelleen.


title: Italian jalkapallomaajoukkue

text: Päivitetty "24. lokakuuta 2014", eniten maaleja tehneet pelaajat pelaajat Italiassa ovat:


title: Italian jalkapallomaajoukkue

text: Tummennetut pelaajat pelaavat edelleen.


title: Italian jalkapallomaajoukkue

text: Pelaajat järjestetty vuosikymmenittäin ensimmäisen maaottelun ajankohdan mukaan. Suluissa maaotteluiden määrä.


Italian jalkapallomaajoukkue


title: Italian jalkapallomaajoukkue

text:
1940-luku:
1960-luku:


title: Betoniraudoitus

text: Raudoitusta käytetään vahvistamaan betonista valmistettavien rakenteiden tai rakennelmien kuten siltojen lujuutta vaativia osia.


title: Betoniraudoitus

text: Yksinomaan betonista valetun rakenteen vetomurtolujuus on hyvin pieni verrattuna sen puristuslujuuteen. Ilman raudoitusta ei olisi mahdollista valmistaa tarvittavan lujuisia etenkään vaakasuoria kantavia rakenteita, kuten palkit ja holvielementit. Teräksen vetomurtolujuus on huomattavasti suurempi kuin betonin ja terästä sekä betonia yhdistämällä on mahdollista saavuttaa riittävä lujuus.


title: Betoniraudoitus

text: Raudoittamiseen yleisimmin käytettävää terästankotyyppiä kutsutaan "harjateräkseksi". Lattioissa ja vastaavissa etenkin paikallavalettavissa rakenteissa käytetään raudoitukseen myös metalliverkkoa. Sen tehtävänä on lujittamisen ohella ehkäistä kutistumishalkeamia.


title: Betoniraudoitus

text: Teräs sopii raudoitusmateriaaliksi paitsi hintansa myös muiden ominaisuuksiensa vuoksi: sen pituuden lämpötilakerroin on hyvin lähellä betonin kerrointa. Raudoituksessa käytettävät teräslaadut ovat sellaisinaan korroosioalttiita, mutta raudoituksena käytettäessä betonointi suojaa niitä ruostumiselta. Ruostumisen vuoksi "teräsbetonin" valmistuksessa ei käytetä terästä ruostuttavia suoloja sisältävää meri- tai muuta mineraalipitoista vettä.


title: Betoniraudoitus

text: Raudoitteita valmistavat Suomessa muun muassa Tammet ja Flinkenberg steel.


title: Betoniraudoitus

text: Betoniraudoite voidaan valmistaa teräksen lisäksi myös ruostumattomasta teräksestä, lasikuidusta ja erilaisista komposiittikuiduista. Toistaiseksi muita kuin teräksisiä raudoitteita käytetään lähinnä erikoiskohteissa.


title: Béchar

text: Béchar (, myös Bashshar) on samannimisen maakunnan pääkaupunki Luoteis-Algeriassa, lähellä Marokon rajaa. Vuoteen 1963 asti kaupungin nimi oli Colomb-Béchar. Kaupungin asukasluku on 154 400 (2004). Kaupungissa on lentokenttä, "Bechar Airport" .


title: Ghardaïa

text: Ghardaïa (, myös Ghardaya) on samannimisen maakunnan pääkaupunki Algeriassa. Asukasluku oli vuoden 1998 väestönlaskennassa 87 599.


title: Ghardaïa

text: Ghardaïa sijaitsee M'Zabin laaksossa ja siellä on säilynyt runsaasti keskiaikaista arkkitehtuuria. Laakso on nimetty Unescon maailmanperintökohteeksi.


title: New Sabah Times

text: New Sabah Times on Sabahissa, Malesiassa julkaistava sanomalehti.


title: New Sabah Times

text: New Sabah Timesin nimi oli alun perin "Sabah Times", kun Donald Stephens perusti sen vuonna 1949. Vuonna 1954 lehti yhdistyi "North Borneo News" -lehden kanssa ja sen nimeksi muutettiin "North Borneo News & Sabah Times". Vuonna 1969 lehti vaihtoi nimensä "Kinabalu Sabah Timesiksi", mutta vuonna 1979 otettiin taas käyttöön alkuperäinen nimi "Sabah Times". Lehden julkaisu lopetettiin 24. maaliskuuta 1995. 8. maaliskuuta 1998 se perustettiin uudelleen nykyisellä nimellä "New Sabah Times".


title: El Jadida

text: El Jadida (, aikaisemmin Mazagan) on satamakaupunki Atlantin rannikolla Marokossa. Sen asukasluku on 144 440 (2004). Vuosina 1502–1580 kaupunkia hallitsivat portugalilaiset, 1580–1640 espanjalaiset ja 1640–1769 taas portugalilaiset. Marokko valloitti sen takaisin itselleen vuonna 1769. Portugalilaisten pitkän valtakauden vuoksi kaupunki on vielä nykyäänkin hyvin portugalilainen verrattuna Marokon muihin kaupunkeihin.


title: El Jadida

text: Kaupunki on marokkolaisten suosima kotimaan matkailukohde, johon sisämaan asukkaat tulevat kesällä pakoon liiallisia helteitä. Uimarannat ovat kuitenkin saastuneet läheisen teollisuuden takia.


title: El Jadida

text: El Jadida kuuluu Unescon maailmanperintöluetteloon.


title: Le Rénovateur

text: Le Rénovateur on Laosin ainoa ranskankielinen sanomalehti. Sitä julkaistaan viikoittain. Lehti perustettiin vuonna 1998 ja sen tämänhetkinen päätoimittaja on Khamphout Xayasomroth.


title: Bordj Bou Arreridj

text: Bordj Bou Arreridj (, Burğ Bū Arrīriğ, myös "Burj Bu Arririj") on saman nimisen maakunnan pääkaupunki Algeriassa. Kaupungin asukasluku on noin 170 000 (2005). Bordj Bou Arreridj sijaitsee Hodna-vuoriston pohjoisrinteillä 916 metrin korkeudessa noin 200 kilometriä Alger'stä etelään.


title: Bordj Bou Arreridj

text: Bordj Bou Arreridjin talous perustuu lähinnä maanviljelyyn ja metsänhoitoon. Teollisuutta kaupungista löytyy vain vähän.


title: Oktjabrski (Baškortostan)

text:
Oktjabrski (, ) on noin 110 000 asukkaan kaupunki Baškortostanin lähsiosassa Venäjällä. Se sijaitsee Ik-joen varrella Tatarstanin rajan tuntumassa, 195 kilometriä Baškortostanin pääkaupungista Ufasta länteen.
Oktjabrski perustettiin vuonna 1937 öljykentän löytymisen seurauksena ja kaupungin asema se sai 1946. Se on öljytalouden keskus sekä teollisuuskaupunki, jossa on mm. koneenrakennustuotantoa.


title: Ivo Van Damme

text: Ivo Van Damme (21. helmikuuta 1954 Bryssel – 29. joulukuuta 1976) oli belgialainen keskimatkojen juoksija ja olympiamitalisti.


title: Ivo Van Damme

text: Vuonna 1976 Van Damme voitti 800 metrillä EM-hallikultaa ja oli myöhemmin kesällä yksi mitalisuosikeista Montrealin olympialaisissa. Olympialaisissa hän sijoittuikin toiseksi sekä 800 että 1 500 metrillä. Van Dammen 800 metrin hopea-aika Montrealista, 1.43,86, on edelleen Belgian ennätys. Hän juoksi samana vuonna 1 000 metrillä Euroopan-ennätyksen 2.15,5.


title: Ivo Van Damme

text: Van Dammen lyhyt mutta loistokas ura päättyi jo seuraavana talvena hänen kuollessaan auto-onnettomuudessa. Jo seuraavana kesänä 1977 Brysselissä järjestettiin Ivo Van Dammen muistokilpailut, Memorial Van Damme. Kilpailu on ollut osa yleisurheilun kultaista liigaa ja sen seuraajaa Timanttiliigaa.


title: Abba Eban

text: Abba Eban (2. helmikuuta 1915 – 17. marraskuuta 2002) () oli israelilainen diplomaatti ja poliitikko.


title: Abba Eban

text: Eban syntyi Aubrey Solomon Ebanina Kapkaupungissa, Etelä-Afrikassa. Eban muutti nuorena Englantiin, jossa opiskeli muun muassa Cambridgen yliopistossa. Eban palveli Britannian armeijassa toisessa maailmansodassa. Hänen sotilasarvonsa oli majuri. Eban palveli myös brittiarmeijassa Palestiinassa.


title: Abba Eban

text: Eban jäi Israeliin ja muutti etunimensä "Aubrey"stä "Abba"ksi, koska Abba oli hepreankielinen nimi. Eban oli Israelin ensimmäinen YK:n suurlähettiläs. Eban oli YK:ssa töissä noin yhden vuosikymmenen. Eban toimi myös Yhdysvaltain Israelin suurlähttiläänä.


title: Abba Eban

text: Ebanin työ Yhdysvalloissa päättyi vuonna 1959, ja hän palasi Israeliin. Israelissa Eban meni politiikkaan ja pääsi Israelin parlamenttiin knessetiin Mapai-puolueen edustajana. Eban toimi David Ben-Gurionin hallituksen opetus- ja kulttuuriministerinä vuosina 1960–1963.


title: Abba Eban

text: Vuosina 1966–1974 Eban toimi Israelin ulkoministerinä ja puolusti maata kuuden päivän sodan aikana vaikka kannatti luopumista alueista, jotka Israel miehitti sodan aikana.


title: Abba Eban

text: Oltuaan kolme vuosikymmentä knessetissä Eban hävisi vuoden 1988 vaalit. Eban kirjoitti ja opetti Princetonin ja Columbian yliopistoissa. Eban on haudattu Kfar Shmaryahuun Tel Aviviin.


title: The Times of Swaziland

text: The Times of Swaziland on swazimaalainen sanomalehti. Allister Miller perusti sen vuonna 1897. Lehteä rahoitti aluksi Ison-Britannian hallitus ja se painettiin Johannesburgissa. The Times of Swaziland ilmestyy nykyään päivittäin.


title: Neljäs internationaali

text: Neljäs internationaali oli venäläisbolševikki Lev Trotskin ja tämän kannattajien vuonna 1938 perustama kommunistien kansainvälinen yhteistyöjärjestö. Neljäs internationaali koki olevansa kolmantena internationaalina tunnetun Kommunistisen internationaalin (Komintern) parhaiden perinteiden jatkaja. Nykyään Neljännen internationaalin aatteellista perintöä puolustavat lukuisat eri kansainväliset järjestöt.


title: Neljäs internationaali

text: Neljäs internationaali joutui vaikeaan kriisiin jo elokuussa 1939, kun Adolf Hitler ja Josef Stalin jakoivat Keski- ja Itä-Euroopan vaikutuspiireihinsä Molotov–Ribbentrop-sopimuksessa. Sopimuksen jälkeen Saksa pystyi vapaasti hyökkäämään Puolaan samalla kun Neuvostoliitto sai lisäaikaa valmistautuakseen sotaan Saksaa vastan. Trotskin ajatus, että Neuvostoliitto byrokraattisesta rappeutumisestaan huolimatta oli työväenvaltio, jota piti puolustaa sodassa kapitalistimaita vastaan, joutui vastatuuleen. Internationaalin merkittävin osasto, yhdysvaltalainen Sosialistinen työväenpuolue, hajosi Trotskia tukevaan enemmistöön ja Max Shachtmanin johtamaan suuntaukseen. Tästä sai alkunsa myöhemmin ”kolmantena leirinä” ("Third Camp") tunnettu suuntaus, joka väitti hylkäävänsä sekä ensimmäisen (läntisen kapitalismin) leirin että ”sosialististen maiden” muodostaman toisen leirin puolustamisen.


title: Neljäs internationaali

text: Stalinin agentin toimeenpanema Trotskin murha elokuussa 1940 vei Neljänneltä internationaalilta keskushahmon. Kaikesta huolimatta trotskilaiset olivat aktiivisia niin natsien miehittämässä Euroopassa kuin muissakin maanosissa.


title: Neljäs internationaali

text: Trotski oli ennakoinut, että stalinistinen byrokratia ei kestäisi sotaa ja että sodan seurauksena Neuvostoliitossa tapahtuisi uusi poliittinen vallankumous, joka palauttaisi neuvostojen vallan tai sitten maa palaisi kapitalismiin. Mutta sodan jälkeen stalinismi levisi vahvana joko neuvostoarmeijan voimin (Itä-Eurooppa) tai vallankumouksin (Kiina jne).


title: Neljäs internationaali

text: Suhtautuminen uusiin yhteiskuntakokeiluihin jakoi jälleen Neljännen internationaalin kahteen pääsuuntaan, joista valtavirta (mm. Pierre Frankin, Ernest Mandelin ja Livio Maitanin johtama) jatkoi Neljännen Internationaalin nimellä. Pierre Lambertin ja Gerry Healyn johtama vähemmistö ryhmittyi Kansainväliseksi komiteaksi Neljännen internationaalin uudelleenrakentamiseksi (ICFI). Mandel ja kumppanit pitivät Trotskin lailla Neuvostoliittoa ”rappeutuneena työväenvaltiona”. Uusia stalinistien johtamia valtioita Mandel ja kumppanit kutsuivat ”epämuodostuneiksi työväenvaltioiksi”, aluksi tosin Josip Broz Titon Jugoslaviaa pelkästään ”työväenvaltioksi”, koska valtion poliittinen johto oli joutunut Stalinin epäsuosioon.


title: Neljäs internationaali

text: Neljäs internationaali kohtasi vielä yhden suuren jaon, mutta yhdisti rivinsä Euroopassa 1960-luvulla, jonka jälkeen on puhuttu järjestöstä nimeltä Neljäs internationaali (yhdistynyt sihteeristö) (USFI). USFI:lla on ollut osastoja kaikilla mantereilla. Yhdistynyt sihteeristö dominoi Manner-Euroopan trotskilaista liikehdintää. Pohjois- ja Etelä-Amerikassa tälla suuntauksella on ollut monia varteenotettavia kilpailijoita. Suomessa USFI:n kannattajajärjestönä oli vuosina 1974-1979 "Vallankumoukselliset kommunistit/Revolutionära kommunisterna" (VK/RK).


title: Neljäs internationaali

text: Alkuaikojen Neljännestä internationaalista erotettiin Max Schachtmanin kannattajien lisäksi myös Tony Cliffin kannattajat. Viimeksi mainittujen muodostama merkittävä suuntaus varsinkin Euroopassa on International Socialist Tendency, jonka suurin puolue on brittiläinen Socialist Workers Party. Suomessa tätä suuntausta on edustanut Sosialistiliitto. Puolueen perustajiin kuulunut Tony Cliff oli 1940-luvun lopulla yksi niistä, joka väitti Neuvostoliiton olleen rappeutuneen työväenvaltion sijasta valtiokapitalistinen jo 1920-luvun lopulta alkaen. IS-suuntauksen lisäksi kaksi muuta merkittävää trotskilaissuuntausta ovat niin ikään brittiläislähtöinen Komitea työväeninternationaalin puolesta (CWI) ja aiemmin mainittu USFI, jossa ranskankielisillä on merkittävä asema.


title: Beloretsk

text: Beloretsk (, ) on kaupunki Baškortostanissa Belaja-joen varrella, 245 kilometriä pääkaupungista Ufasta. Kaupunki on Beloretskin piirin hallintokeskus. Beloretsk syntyi vuonna 1762 perustetun rautatehtaan ympärille. Kaupunki siitä tuli vuonna 1923.


title: Beloretsk

text: Beloretsk on yksi Baškortostanin merkittävimmistä teollisuuskaupungeista. Tärkeimmät tuotantoalat ovat kaivos-, metalli- ja rakennusteollisuus. Kaupungissa asuu nykyään vajaa 70 000 asukasta.


title: Grigori Aleksandrov

text: Grigori Vasiljevitš Aleksandrov (, alun perin Grigori Vasiljevitš Mormonenko, ; 23. tammikuuta 1903 Jekaterinburg – 16. joulukuuta 1983 Moskova) oli venäläinen elokuvaohjaaja, joka teki harvinaisen pitkän uran. Hän aloitti elokuvauransa työskentelemällä Sergei Eisensteinin kanssa vuosina 1921–1925; yhteistyö huipentui klassikkoon "Panssarilaiva Potemkin" vuonna 1925. Aleksandrovista tuli Stalinin suosikkiohjaaja. Aleksandrov teki elokuvia vielä yli 70-vuotiaana vuonna 1974.


title: Gianluigi Buffon

text: Gianluigi ”Gigi” Buffon (s. 28. tammikuuta 1978 Carrara, Toscana) on italialainen jalkapalloilija, pelipaikaltaan maalivahti, joka edustaa Ligue 1:ssä pelaavaa Paris Saint-Germainia. Häntä pidetään yleisesti yhtenä parhaimmista maalivahdeista kautta aikojen. Buffon on Italian maajoukkueen historian eniten maaotteluita pelannut pelaaja 176 ottelulla. Hänestä tuli kaikkien aikojen kallein maalivahti siirryttyään Parmasta Juventukseen 52 miljoonalla eurolla vuonna 2001.


title: Gianluigi Buffon

text: Seuratasolla Buffon aloitti Parmassa vuonna 1995, jolloin hän teki Serie A -debyyttinsä ja nousi nopeasti joukkueen ykkösmaalivahdiksi saaden maineen yhtenä Italian lupaavimmista nuorista maalivahdeista; pelatessaan Parmassa hän voitti Italian cupin, UEFA Cupin ja Italian supercupin, kaikki vuonna 1999. Liityttyään Juventukseen vuonna 2001 hän voitti heti Italian sarjamestaruuden kaksi kertaa peräkkäin ja vakiinnutti paikkansa yhtenä pelipaikkansa parhaimmista pelaajista maailmassa. Juventuksen voitettua kaksi peräkkäistä Italian mestaruutta vuosina 2005 ja 2006, joukkueelta otettiin nämä mestaruusmitalit pois ja se tiputettiin sarjatasoa alemmas osuudestaan Italian jalkapalloskandaalissa vuonna 2006. Buffonin huhuttiin siirtyvän pois Juventuksesta, mutta jäi seuraan ja auttoi joukkuetta voittamaan Serie B:n ja nousemaan takaisin Serie A:han vuonna 2007. Hänelle annettiin kapteenin nauha Alessandro Del Pieron jätettyä seuran vuonna 2012. Yhteensä hän on voittanut ennätykselliset kahdeksan Serie A -mestaruutta sekä kolme Italian cupin ja viisi Italian supercupin mestaruutta Juventuksessa.


title: Gianluigi Buffon

text: Italian maajoukkueeseen Buffon kutsuttiin ennätykselliset viisi kertaa jalkapallon maailmanmestaruuskilpailuihin (1998, 2002, 2006, 2010 ja 2014) tehtyään debyyttinsä vuonna 1997, neljä niistä Italian ykkösmaalivahtina (hän ei pelannut vuonna 1998). Hän oli ykkösmaalivahti Italian voittaessa MM-kultaa vuonna 2006, jolloin hän pelasi ennätykselliset viisi nollapeliä päästäen vain kaksi maalia, joista kumpikin tuli erikoistilanteesta. Hän edusti Italiaa myös neljissä Euroopan-mestaruuskilpailuissa, vuoden 1996 olympialaisissa ja kaksissa maanosaliittojen cupissa voittaen pronssia vuonna 2013. Buffon päätti maajoukkueuransa syksyllä 2017 Italian jäätyä vuoden 2018 maailmanmestaruuskilpailujen ulkopuolelle.


title: Gianluigi Buffon

text: Buffon on valittu Italian Serie A:n parhaaksi maalivahdiksi ennätykselliset kahdeksan kertaa, lisäksi Buffon äänestettiin maailman toiseksi parhaaksi pelaajaksi ja parhaaksi maalivahdiksi vuonna 2006. Buffon on nimetty MM-kisojen 2006, sekä EM-kisojen 2008 ja 2012 tähdistökentällisiin. Hänet valittiin MM-kisojen 2006 parhaaksi maalivahdiksi ja 2003 Mestareiden liigan arvokkaimmaksi pelaajaksi. Lisäksi Buffon on valittu lukuisia kertoja FIFA:n ja UEFA:n kauden tähdistökentällisiin, ja vuonna 2005 Buffon nimettiin kaikkien aikojen 125 parhaan elossa olevan jalkapalloilijan joukkoon, mukaan FIFA 100-listalle.


title: Gianluigi Buffon

text: Buffonin torjuntatyyli on useimmiten hyvin rauhallinen sekä akrobaattinen. 191-senttinen Buffon on ulottuva, mikä on suureksi eduksi keskityspalloissa. Akrobaattisuus näkyy Buffonin kyvyssä pystyä upeisiin, lähes mahdottomiin torjuntoihin. Buffonin vahvuuksiin voidaan lukea tasaisuus, pelinluku, perustorjunnat, refleksit ja johtajuus sekä kentällä että sen sivussa.


title: Gianluigi Buffon

text: Buffonin pelityyliä on myös arvioitu räväkäksi mutta samalla kuitenkin rauhalliseksi. Buffonia itseään on kuvattu "rauhallisuuden perikuvaksi".


title: Gianluigi Buffon

text: Gianluigi Buffon syntyi urheilulliseen perheeseen. Hänen äitinsä Maria Stella oli kiekonheittäjä ja isä oli painonnostaja. Lisäksi Gianluigin kaksi siskoa pelaavat lentopalloa. Hänen setänsä, Angelo Masocco, oli koripalloilija. Maalivahtilegenda Lorenzo Buffon on Gianluigin isoisän serkku. Buffon oli pitkään kihloissa tšekkiläisen mallin Alena Šeredován kanssa, kunnes he menivät naimisiin vuonna 2011. Heillä on kaksi yhteistä poikaa, Louis Thomas Buffon (synt. 28. joulukuuta 2007), sekä David Lee Buffon (synt. 19. marraskuuta 2009. Buffon erosi Šeredovasta vuonna 2014. Lapsista heillä on yhteishuoltajuus.


title: Gianluigi Buffon

text: Buffon aloitti alun perin jalkapallouransa hyökkääjänä, mutta myöhemmin hänestä tuli maalivahti. Ammattilaisuransa Buffon aloitti jo 17-vuotiaana Parmassa vuonna 1995. Hänen debyyttiottelussaan vastassa oli yksi Italian huippuseuroista, AC Milan. Buffon aloitti ammattilaisuransa nollapelillä ja muutenkin loistavasti, ottelun päättyessä tulokseen 0–0. Buffon pelasi ensimmäisellä kaudellaan Parmassa yhdeksän liigaottelua, joissa hän päästi taakseen kuusi maalia, ja otti pian seuran ykkösvahdin paikan Luca Buccilta. Toisella kaudellaan ammattilaisena, 1996–1997, Buffon pelasi Serie A:ssa 27 ottelua Parman maalinsuulla ja torjui joukkueen upeasti liigan kakkossijalle, edellään ainoastaan Juventus. Toisella kaudellaan Parman selkeänä ykkösvahtina Buffonin vastuu lisääntyi entisestään. Kaudella 1997–1998 hän pelasi 32 ottelua kuudenneksi sijoittuneen Parman maalilla, päästäen taakseen 33 laukausta. Kaudella 1998–1999 Buffon pelasi Parman maalilla Serie A:ssa 34 ottelua ja torjui joukkueen jälleen hienosti neljännelle sijalle. Lisäksi "Gigi" voitti Parmassa vuonna 1999 niin Italian cupin, Italian supercupin kuin myös UEFA Cupin. Buffon esiintyi Parman maalilla niin vakuuttavasti, että viimeistään tuolloin nuori maalivahti herätti suurseurojen kiinnostuksen.


title: Gianluigi Buffon

text: Buffon kuitenkin jatkoi edelleen uraansa Parmassa, sillä vaikka kiinnostusta riitti. Kausi 1999–2000 sujui jälleen niin Buffonin kuin Parmankin osalta hyvin. Buffon urakoi Parman maalilla lähes kaikki liiga-ottelut ja seura hätyytteli jälleen Serie A:n kärkisijoja ollen sarjataulukon viides. Kaudella 2000–2001 Buffon pelasi Parmalle jokaisen Serie A-ottelun ja joukkue petrasi sijoitustaan edelliskaudesta vielä pykälän verran, ja nousi päätöstaulukossa sijalle 4.


title: Gianluigi Buffon

text: Kauden päätteeksi fanisuosikiksi noussut Buffon kuitenkin hyvästeli Parman, ja siirtyi Italian suurseura Juventukseen. Myös muut seurat olivat havitelleet Buffonia, mutta hän valitsi Juventuksen. Juventus maksoi Buffonista peräti 51,9 miljoonaa euroa, mikä on kaikkien aikojen suurin maalivahdista maksettu siirtosumma.


title: Gianluigi Buffon

text: Buffon siirtyi Juventukseen, Marcello Lippin valmennukseen, kaudeksi 2001–2002 ja otti heti seuran ykkösmaalivahdin paikan kiistattomasti itselleen. Buffon pelasi kaikki Juventuksen 34 liigaottelua ja joukkue voitti kauden päätteeksi Serie A:n ja Italian mestaruuden, "scudetton". Mestaruus oli Buffonille uran ensimmäinen ja seuralle ensimmäinen, kolmen vuoden tauon jälkeen.


title: Gianluigi Buffon

text: Kaudella 2002–2003 Buffon sai jälleen Lippiltä suuresti vastuusta, ja pelasi 32:ssa liigaottelussa Juventuksen maalilla. Kausi päättyi Juventuksen ja Buffonin osalta jälleen mestaruusjuhliin, kun joukkue voitti "scudetton" 72 pisteellä. Samalla kaudella Buffon pelasi Juventuksen maalilla loistavasti, myös Euroopan arvostetuimmassa seurajoukkueiden mestaruusturnauksessa, Mestareiden liigassa 2002–2003. Juventus selvisi Mestareiden liigassa aina finaaliin asti, jossa vastassa oli toinen italialaisjätti, AC Milan. Finaali oli tasan niin varsinaisen peliajan kuin jatkoajankin jälkeen ja lopulta voittaja siis selvisi vasta rangaistuspotkukilpailussa. Buffon torjui kaksi rangaistuspotkua, ja antoi Juventukselle torjunnoillaan loistavat mahdollisuudet voittoon, mutta lopulta Juventus hävisi ottelun rangaistuspotkuilla 3-2.


title: Gianluigi Buffon

text: 2003–2004 oli Juventukselle huomattavasti vaikeampi kuin edelliskausi. Buffon pelasi jälleen hyvin joukkueen maalilla, mutta päästi 32:ssa ottelussa 41 maalia, 18 maalia enemmän kuin edelliskaudella. Juventus jäi Serie A:ssa kolmanneksi ja kausi oli myös Marcello Lippille viimeinen Juventuksen päävalmentajana. Buffon kuitenkin jatkoi yhä Lippin valmennuksessa, sillä kokenut valmentaja siirtyi nyt Italian maajoukkueen päävalmentajaksi.


title: Gianluigi Buffon

text: Kaudella 2004–2005 Italian jalkapallon pääsarja, Serie A muuttui hieman, sillä sarjassa pelasi nyt 20 joukkuetta, entisen 18 sijaan. Myös Juventuksessa puhalsivat nyt uudet tuulet, sillä Lippin jälkeen valmentajaksi oli tullut toinen kokenut italialainen, Fabio Capello. Vaikka manageri vaihtuikin, Buffonin asema Juventuksessa ei horjunut ja hän pelasi Juventuksen maalilla yhtä vaille kaikki sen liigaottelut, ja torjui seuran jälleen takaisin mestaruuskantaan. Mestaruus oli Buffonille jo kolmas neljänä Juventus-kautena. Juventuksen mestaruus kuitenkin mitätöitiin kauden jälkeen Italian sopupeliskandaalin takia, johon Juventuksen uskottiin olleen osallisena.


title: Gianluigi Buffon

text: Kauden 2005–2006 Buffon aloitti jälleen Juventuksen selvänä ykkösmaalivahtina. Vuoden 2005 "Luigi Berlusconi" -turnauksessa Buffon kuitenkin törmäsi vaarallisesti Milanin keskikenttäpelaajan Kakán kanssa. Tilanteessa Buffonilta meni olkapää sijoiltaan, mikä vaati leikkauksen. Hän joutui olemaan kentiltä poissa marraskuuhun saakka. Palattuaan hän loukkaantui uudelleen ja oli pakotettu olemaan poissa pelikentiltä vielä vuoden 2006 tammikuuhun saakka. Toivuttuaan hän palasi Juven maalille ja auttoi Juventusta voittamaan toisen peräkkäisen "scudetton" (neljäs Buffonille), mikä kuitenkin mitätöitiin jälkeenpäin Italiassa riehuneen sopupeliskandaali "calciopolin" takia.


title: Gianluigi Buffon

text: Sopupeliskandaalilla oli suuria seurauksia, kun Italian jalkapalloliitto jakoi seuroille rangaistuksia. Pisteitä vähennettiin mm. Fiorentinalta, Laziolta ja AC Milanilta, mutta kaikkien pahimmin rangaistiin Juventusta, joka pudotettiin pääsarjatasolta Serie A:sta Serie B:hen. Tuohon asti Juventus ja Internazionale Milan olivat olleet Italian ainoat seurat, jotka eivät olleet ikinä pudonneet alemmalle sarjatasolle, mutta nyt kunniaa pitää yksin hallussaan Internazionale.


title: Gianluigi Buffon

text:
Sopupeliskandaalista huolimatta uskollinen Buffon päätti jäädä Juventukseen, joka pudotettiin sarjaporrasta alemmaksi Serie B:hen. Hän sai rahakkaampia tarjouksia monista muista seuroista, mutta päätti pysyä seurassa, mistä hän sai suurta kunnioitusta joukkueen kannattajilta. Juventus aloitti kauden 2006–2007 Serie B:ssä 17 miinuspisteellä, mikä myöhemmin vähennettiin yhdeksään. Juventuksen uudeksi valmentajaksi tuli joukkueen entinen pelaaja, ranskalainen Didier Deschamps.
Aivan kuten aiemmin Lippiltä ja Capellolta, myös Deschampsilta löytyi suurta luottoa Euroopan parhaaksi maalivahdiksi juuri valittuun Buffoniin. Buffon pelasi Juventuksen Serie B-otteluista 37 ja oli tärkeä osa joukkuetta, joka pistevähennyksistä huolimatta nousi ylivoimaisesti takaisin Serie A:han.


title: Gianluigi Buffon

text:
Palattuaan Italian korkeimmalle sarjatasolle Buffon jatkoi sopimustaan Juventuksen kanssa. Sopimus ulottui vuoteen 2012 asti.
Juventuksen managerina kaudella 2007–2008 toimi Claudio Ranieri, joka hankki joukkueeseen useita uusia pelaajia, nimekkäimpänä Udinesesta hankittu Italian maajoukkuehyökkääjä Vincenzo Iaquinta. Buffonilla riitti runsaasti torjuntatöitä Juventuksen heikentyneen puolustuksen edessä, kun Euroopan parhaaksi jalkapalloilijaksi edellisvuonna valittu toppari Fabio Cannavaro oli poissa. Hän kuitenkin pelasi erinomaisen kauden, ja lopulta Juventus sijoittui monien ylläytykseksi Serie A:ssa sijalle kolme. Buffon pelasi kaudella Juventuksen maalivahtina joukkueen 38:sta Serie A -ottelusta 35, vankistaen erittäin hyvillä peliesityksillään asemaansa yhtenä maailman parhaista maalivahdeista. Loput kolme Juventuksen liiga-ottelua joukkueen maalilla pelasi kakkosmaalivahti Emanuele Belardi. Yksi Buffonin kauden kohokohdista tuli voitokkaassa 3-2 -ottelussa Cagliaria vastaan. Siinä Buffon pelasti vastustajan puskun maaliviivalta loistavalla torjunnallaan, ja takasi joukkueelleen tärkeän voiton.


title: Gianluigi Buffon

text: Juventuksen kolmostila takasi seuralle Mestarien liigaan oikeuttavan karsintapaikan. Juventus pääsikin Mestarien liigan lohkovaiheeseen kukistettuaan slovakialaisen Artmedia Bratislavan karsinnoissa yhteimaalein 5–1.


title: Gianluigi Buffon

text:
Kauden 2008–2009 Buffon aloitti taas Juventuksen selvänä ykkösmaalivahtina ja päävalmentaja Ranierin suunnitelmissa olikin peluuttaa Buffonia jälleen lähes jokaisessa kauden ottelussa. Buffon aloittikin kauden Juventuksen maalilla erinomaisesti ja torjui nollapelin myös seuran Mestareiden liiga -paluuottelussa venäläisseura Zenitiä vastaan.
Buffon kuitenkin loukkaantui pian kauden alun jälkeen ja näin ollen Juventuksen maalia vartioi itävaltalainen Alexander Manninger. Buffon palasi sairastuvalta juuri ajoissa ennen Mestareiden liigan pudotuspeliotteluita. Ensimmäisellä pudotuspelikierroksella Juventus sai vastaansa Chelsean. Juventus hävisi joukkueiden ensikohtaamisen Stamford Bridgellä Didier Drogban ollessa ainoa pelaaja joka onnistui maalinteossa. Toinen osaottelu Juventuksen kotistadionilla Torinossa päättyi tasalukemiin 2-2, mikä riitti pudottamaan Juventuksen jatkosta. Vain muutama ottelu ennen kauden päätöstä Ranieri sai potkut Juventuksesta ja uudeksi päävalmentajaksi nimitettiin Ciro Ferrara. Serie A-kausi 2008–2009 päättyi Internazionalen mestaruusjuhliin, Juventuksen sijoittuessa sarjassa toiseksi.


title: Gianluigi Buffon

text: Buffon pelasi kaudella 2009–2010 17 ottelua ennen kuin loukkaantui jälleen. Hän pelasi myös Juventuksen kaikki Mestareiden liigan lohkovaiheen ottelut. Näissä otteluissa Buffon piti kolmesti maalinsa puhtaana, muttei silti onnistunut auttamaan Juventusta pudotuspeleihin. Ratkaisevassa ottelussa, josta voittaja eteni jatkoon, Juventus hävisi kotonaan Bayern Münchenille. Buffon palasi loukkaantumisen jälkeen Juventuksen maalille ottelussa Chievo Veronaa vastaan, ja pelasi lopulta 27 liigaottelua Juventukselle. Kausi oli Juventukselle suuri pettymys, kun se sijoittui Serie A:ssa vasta sijalle seitsemän. Kauden aikana Juventuksella oli kaksi päävalmentajaa, ensin Ciro Ferrara, joka sai potkut kesken kauden, ja sen jälkeen Alberto Zaccheroni, jonka johdolla Juventuksen menestys jatkui heikkona. Myös Zaccheroni sai lopulta potkut, mutta vasta kauden jälkeen. Uudeksi kaudeksi, 2010–2011 päävalmentajaksi nimettiin Luigi Delneri.


title: Gianluigi Buffon

text: Kauden 2010–2011 alun Buffon oli sivussa Jalkapallon MM-kisoissa 2010 tapahtuneen loukkaantumisensa takia. Buffon kärsi seläniskias vammasta, ja se vaati leikkaamista lähes saman tien MM-kisojen päätyttyä. Buffon leikattiin ja hän palasi Juventuksen kokoonpanoon tammikuussa 2011 cup-ottelussa Cataniaa vastaan. Buffon teki ottelussa yhden huipputorjunnan ja Juventus voitti ottelun 2-0. Ottelun jälkeen yleisö osoitti suosiotaan Buffonille ja konkarimaalivahti kiitti viskaamalla maalivahdin hanskansa katsomoon, faneille. Juventus oli kaudella 2010–2011 suurissa ongelmissa ilman Buffonia, huolimatta useista uusista pelaajahankinnoistaan, joukossaan TsSKA Moskovasta hankittu nopea serbialainen laitahyökkääjä Miloš Krasić ja Italian maajoukkuetoppari Leonardo Bonucci. Vaikka Buffon palasikin loppukaudesta ei Juventuksen sijoitus sarjataulukossa parantunut kuin pykälän verran. Lopulta se sijoittui liigassa jälleen sijalle seitsemän edelliskauden tapaan ja uusi valmentaja Luigi Delneri sai potkut.


title: Gianluigi Buffon

text: Kaudeksi 2011–2012 Juventuksen manageriksi tuli Antonio Conte, joka uudisti joukkuetta suuresti. Seuraan hankittiin muun muassa tähtipelaajat Mirko Vučinić, Stephan Lichtsteiner, Andrea Pirlo ja Arturo Vidal, ja kokeneet hyökkääjät Amauri, Luca Toni ja Vincenzo Iaquinta hyllytettiin täysin seuran pelaavasta kokoonpanosta. Myös Juventuksen kapteenin, hyökkääjä Alessandro del Pieron peliaika väheni huomattavasti, ja näin ollen Buffonista tuli Juventuksen uusi kapteeni. Joskin del Pieron ollessa avauskokoonpanossa hän kantoi yhä kapteenin nauhaa. Kauden alla media odotti Juventukselta huomattavaa parannusta edelliskausiin nähden, mutta Italian mestaruutta ei pidetty todennäköisenä.


title: Gianluigi Buffon

text: Juventus kuitenkin pelasi erinomaisen kauden, ja joukkueen uudet hankinnat onnistuivat erittäin hyvin. Myös Buffon pelasi Juventuksen erittäin hyvän kauden ja torjui Juventuksen maalilla 35 ottelussa, ja pelasi ajoittain aivan erinomaisesti. Juventus taisteli läpi kauden mestaruudesta AC Milanin kanssa, ja lopulta Juventus voitti Italian mestaruuden, "scudetton", neljän pisteen erolla Milaniin. Juventus ei hävinnyt kauden aikana Serie A:ssa yhtään ottelua, ja päästi ainoastaan 20 maalia. Buffon vaikutti Juventuksen menestykseen suuresti, pelattuaan useita erinomaisia otteluita Juventuksen maalilla. Kauden otteluistaan Juventus voitti Italian liigassa, Serie A:ssa, 23 ja pelasi 15 tasapeliä.


title: Gianluigi Buffon

text: Juventus pelasi koko kauden tappioitta, kunnes hävisi kauden viimeisen ottelunsa, Italian cupin finaalin Napolia vastaan. Tuo ottelu oli seuralegenda Alessandro Del Pieron viimeinen ottelu Juventus-paidassa, ja hänen jätettyään seuran, Buffonista tuli Juventuksen virallinen kapteeni.


title: Gianluigi Buffon

text: Kausi 2012–13 alkoi Juventuksen osalta Italian Supercupilla, jossa se Serie A:n voittajana kohtasi Italian Cupin voittajan, Napolin. Buffon pelasi Juventuksen maalilla Juventuksen 4-2 voittoon päättyneessä ottelussa. Juventus voitti näin ollen Italian Supercupin 2012, ja uusi kausi alkoi mestaruusjuhlien merkeissä.


title: Gianluigi Buffon

text: Buffon aloitti kauden 2012–2013 vahvasti niin Serie A:ssa kuin Mestareiden liigassakin. Juventus aloitti kauden Serie A:n kärjessä ja myös Juventuksen paluu Mestareiden liigaan oli onnistunut. 30. maaliskuuta 2013 Buffon torjui Italian kahden menestyneimmän seuran Juventuksen ja Internazionalen kohtaamisessa joukkueelleen erittäin tärkeän 2-1 voiton, joka varmisti Juventuksen ykkös-sijaa Serie A:ssa. Lopulta Buffon torjui Juventuksen jälleen Italian mestariksi, kun seura marssi toiseen perättäiseen "scudettoonsa", selvällä erolla toiseksi sijoittuneeseen Napoliin. Buffon pelasi Juventuksen maalilla Serie A:ssa 32 ottelua, ja oli jälleen joukkueensa avainpelaajia, ja tärkeä osa mestaruuden voittanutta joukkuetta.


title: Gianluigi Buffon

text: Mestareiden liigassa Juventus eteni jatkoon kovasta alkulohkostaan, jossa se kohtasi Chelsea FC:n, FK Šah’tar Donetskin ja FC Nordsjællandin. Juventuksen jatkopaikka varmistui lopulta vasta viimeisessä ottelussa, Chelseaa vastaan, jonka Juventus voitti 3-0. Chelsean painostaessa ottelun alussa, Buffon teki joukkueelleen useita tärkeitä torjuntoja. Cup-vaiheessa, Juventus kohtasi ensimmäisellä pudotuspelikierroksella Glasgow Celticin, jonka Juventus voitti yhteismaalein 5-0, ja eteni seuraavalle kierrokselle. Toisella pudotuspelikierroksella Juventus kohtasi saksalaisen Bayern Münchenin. Bayern voitti Juventuksen ensimmäisessä osa-ottelussa 2-0, ja samoin lukemin myös toisessa osaottelussa, ja pudotti Juventuksen näin ollen jatkosta, yhteismaalein 4-0.


title: Gianluigi Buffon

text: Kausi 2013–2014 alkoi Juventukselta Yhdysvalloissa pelatulla kutsuharjoitusturnauksella. Turnaukseen osallistui useita MLS-joukkueita, sekä eurooppalaisia huippujoukkueita mukaan lukien AC Milan ja Real Madrid. Buffon pelasi Juventuksen maalinsuulla turnauksen ensimmäisen ottelun, jonka Juventus hävisi Los Angeles Galaxylle 3-1. Juventuksen toisessa ottelussa maalilla pelasi kakkosmaalivahti Marco Storari, Juventus hävisi Everton FC:lle rangaistuspotkuilla ja jäi näin ollen kahdella tappiollaan harjoitusturnauksen viimeiseksi.


title: Gianluigi Buffon

text: Juventus avasi kauden 2013–2014 virallisesti Italian supercupin 2013 finaalilla, jossa se kohtasi SS Lazion. Juventus voitti ottelun 4–0, Paul Pogban, Giorgio Chiellinin, Stephan Lichtsteinerin ja Carlos Tévezin maaleilla 4–0 ja Buffon juhli jälleen Juventuksen kapteenina Italian supercupin voittoa.


title: Gianluigi Buffon

text: Italian Serie A:n kausi 2013–2014 alkoi 24. elokuuta 2013. Juventus pelasi jo kauden ensimmäisenä ottelupäivänä, kun "El Bianconeri" kohtasi vieraskentällä UC Sampdorian. Buffon pelasi ottelun Juventuksen maalilla ja oli voiton takuumies, tehtyään joukkueelleen tärkeän torjunnan Lorenzo De Silvestrin laukauksesta. Juventus voitti kauden avauksensa 1–0, Carlos Tévezin tehtyä ottelun ratkaisumaalin. Alkukausi oli Buffonilta ja Juventukselta todella vahva, ja Juventus oli Serie A:n kärjessä aivan alkukierroksista lähtien, taistellen sarjajohtajan paikasta AS Roman kanssa. Vaikka liigassa Juventuksen peli kulki erinomaisesti, Mestareiden liigakausi 2013–2014 oli Juventukselle pettymys, sillä joukkue putosi jo alkulohkossa. Joukkue sijoittui lohkonsa kolmanneksi, joten se pääsi mukaan UEFA Europa Leaguen pudotuspeleihin. Juventus eteni Eurooppa Liigassa voitosta voittoon, kunnes kohtasi semifinaaleissa portugalilaisen SL Benfican. Benifca voitti kotiottelunsa 2-1 ja Torinossa pelattiin 0-0 tasapeli, jonka seurauksena Juventus putosi finaalista.


title: Gianluigi Buffon

text: Serie A:ssa Juventus karkasi Romalta maaliskuussa ja juhli lopulta ylivoimaista Italian mestaruutta, kolmatta perättäistä. Juventus keräsi kaudella yhteensä 102 pistettä, joka on Serie A:n uusi piste-ennätys yhdeltä kaudelta. Lisäksi Juventuksesta tuli ensimmäinen seura, joka onnistui keräämään kaudella yli 100 pistettä. Kauden jälkeen Juventuksen maalilla 34 liiga-ottelussa torjunut 36-vuotias Buffon sanoi, että päättynyt kausi oli hänen uransa paras. Buffon saavutti kaudella paitsi Italian Supercupin ja Italian liigan, Serie A:n mestaruuden, myös paikan Eurooppaliigan tähdistöjoukkueessa.


title: Gianluigi Buffon

text: Kauden 2013–2014 jälkeen alkoivat huhut, että Juventuksen johdolla ja päävalmentaja Antonio Contella oli erimielisyyksiä uusien pelaajahankintojen osalta. Lopulta vuoden 2014 MM-turnauksen päätyttyä, Conte ilmoitti eroavansa. Vain päivää myöhemmin Juventus julkisti uuden päävalmentajansa, Massimiliano Allegrin, joka oli luotsannut edelliskaudella AC Milania. Allegrin kaudella Juventuksella on tavoittessaan tarkoitus menestyä aiempaa paremmin Mestareiden liigassa. Allegrin valmennuksessa Juventus aloitti Italian liigan erinomaisesti. Juventus avasi kauden 1-0 voitolla Chievo Veronasta, Buffonin torjuessa voittoon vaaditun nollapelin. Juventuksen voittoputki Serie A:ssa jatkui yhteensä viiden ottelun ajan, ja Buffon loisti torjuen neljä nollapeliä sekä myös rangaistuspotkun 3-0 voitossa Atalantaa vastaan. Serie A:ssa Juventus kärsi ensimmäisen pistemenetyksensä kun se pelasi Sassuoloa vastaan 1-1 tasapelin. Mestareiden liigassa Juventus arvottiin samaan lohkoon Atlético Madridin, Olympiakosin ja Malmö FF:n kanssa. Juventus aloitti Mestareiden liigakautensa 2-0 kotivoitolla Malmöstä, mutta kärsi sitten kaksi niukkaa 1-0 tappiota sekä Atlético Madridille että Olympiakosille. Lokakuun 29. päivä Juventus kohtasi vierasottelussa Genoan, erityisessä ottelussa. Ottelu oli nimittäin Buffonille uran 500. Serie A-ottelu, mitä ennen stadionilla järjestettiin suuret seremoniat ja Juventus julkaisi useita Buffonin uran hienoimpia hetkiä Juventus-ajoilta sosiaalisessa mediassa. Seuraavassa ottelussaan 1. marraskuuta, Juventus kohtasi Empolin. Myös tämä ottelu oli erityinen, sillä se oli Buffonin 400. liigaottelu Juventuksessa. Buffon oli ottelun hahmo ja hän torjui tärkeän nollapelin 2-0 voitossa. Myös Mestareiden liigassa Juventus palasi voittojen tielle, kun se kukisti kotikentällään Olympiakosin värikkään ottelun päätteeksi 3-2 ja piti mahdollisuutensa edetä lohkosta jatkoon varsin hyvinä.


title: Gianluigi Buffon

text: Vuonna 1995, ollessaan 17-vuotias Gianluigi Buffon pelasi ensi kertaa maalleen Italialle, alle 17-vuotiaiden maajoukkueessa. Buffon esiintyi myös Italian alle 18-vuotiaiden maajoukkueessa, mutta Buffon oli jo 17-vuotiaana niin lupaava ja hyvä maalivahti, että hän nousi pian maansa alle 21-vuotiaiden maajoukkueeseen, nuorten maajoukkueiden päätasolle. Buffon valittiin Italian EM-joukkueeseen alle 21-vuotiaiden EM-kisoihin 1996. Buffon oli tuolloin 18-vuotias. Italia pelasi loistavat kisat, ja voitti EM-finaalissa Espanjan ja juhli näin ollen nuorten EM-kultaa. Joukkueessa pelasi Buffonin lisäksi muista tulevista italialaisista suurpelaajista mm. Fabio Cannavaro, Alessandro Nesta ja Francesco Totti. Buffon, Cannavaro, Nesta ja Totti pelasivat myöhemmin myös vuonna 2006 maailmanmestaruuden voittaneessa Italian A-maajoukkueessa. Buffon pelasi viimeisen kerran alle 21-vuotiaiden maajoukkueessa vuonna 1997, minkä jälkeen hän teki debyyttinsä, ja pian myös vakuutti paikkansa, Italian A-maajoukkueessa.


title: Gianluigi Buffon

text: Buffon valittiin Italian olympiajoukkueeseen vuoden 1996 Olympialaisiin. Kisoissa Buffonin rooli oli olla Italian kakkosvahti, Gianluca Pagliucan ollessa joukkueen ykkösmaalivahti. "Gigi" oli Italian Olympiajoukkueen nuorin pelaaja, sillä hän oli kisojen aikana vain 18-vuotias. Olympiakisat olivat Cesare Maldinin valmentamalle Italialle suuri pettymys, sillä joukkue putosi jo alkulohko-vaiheessa, hävittyään niin Ghanalle kuin Meksikolle.


title: Gianluigi Buffon

text: Buffon pelasi ensimmäisen ottelunsa Italian maajoukkueessa lokakuussa 1997 MM-karsintaottelussa Venäjää vastaan. Italian päävalmentaja Cesare Maldini vaihtoi Buffonin maalille, kun Italian ykkösmaalivahti Gianluca Pagliuca loukkaantui. Seuraavan kesän MM-lopputurnauksessa 1998 Buffon toimi Gianluca Pagliucan varamiehenä. Italia eteni kisoissa puolivälieriin, jossa se hävisi tulevalle maailmanmestarille Ranskalle ja putosi jatkosta.


title: Gianluigi Buffon

text: Kun maalivahtilegenda Dino Zoffista tuli Italian päävalmentaja hän nosti Buffonin maajoukkueen ykkösmaalivahdiksi. Buffon pelasi ykkösmaalivahtina EM-karsinnat 2000 ja Buffonin oli tarkoitus olla myös Zoffin valmentaman Italian joukkueen ykkösmaalivahti myös itse EM-lopputurnauksessa. Kuitenkin juuri ennen vuoden 2000 EM-kisoja Buffon mursi kätensä joukkueen kisoja edeltävissä harjoituksissa, minkä vuoksi kisat jäivät häneltä kokonaan väliin. Näin ollen Italian maalilla turnauksessa pelasi näin ollen Francesco Toldo. Toldo nousi suureen rooliin kisojen Hollanti-ottelussa, jossa hän torjui kolme hollantilaispelaajien rangaistuspotkua, rangaistuslaukauskisaan venyneessä ottelussa. Italia eteni kisoissa aina EM-finaaliin asti, jossa se kuitenkin hävisi jatkoajalla 2-1. Loukkaantumisensa vuoksi Buffon ei myöskään voinut edustaa Italiaa vuoden 2000 Sydneyn olympialaisissa.


title: Gianluigi Buffon

text: 2002 MM-kisoissa Buffon oli Italian ykkösmaalivahti. Buffon torjui nollapelin Italian kisojen ensimmäisessä ottelussa jossa joukkue kukisti Ecuadorin 2-0. Muissa alkulohko-otteluissa Italia pelasi 1-1 tasapelin Meksikon kanssa ja hävisi Kroatialle 2-1. Italia saavutti lohkossa neljä pistettä ja tämä riitti etenemiseen pudotuspeleihin. Ensimmäisellä pudotuspelikierroksella asettui vastaan kisaisäntä Etelä-Korea. Ottelu oli erikoinen ja ottelun tuomari teki hyvin kyseenalaisia tuomiota. Tällaisia olivat mm. ettei Paolo Maldinia päähän potkaissut korealainen saanut edes varoitusta, Francesco Tottin ulosajo, sekä Christian Vierin paitsiona hylätty maali. Etelä-Korealle tuomittiin myös ottelun alussa rangaistuspotku, jonka Buffon kuitenkin erinomaisesti torjui. Etelä-Korea kuitenkin voitti lopulta ottelun jatko-ajalla 2-1 ja pudotti Italian jatkosta.


title: Gianluigi Buffon

text: Myös EM-kisoissa 2004, Giovanni Trapattonin toimiessa Italian päävalmentajana, Buffon oli joukkueen ykkösmaalivahti. Buffon pelasi hienot EM-kisat. Hän piti Italiaa pystyssä torjunnoillaan niin 0-0 tasapelissä Tanskaa vastaan kuin 1-1 tasapelissä Ruotsia vastaan. Italia päätti kisat 2-1 voittoon Bulgariasta, mutta sen saavuttamat viisi pistettä eivät kuitenkaan riittäneet jatkopaikkaan ja niinpä Italian kisat päättyivät suureksi pettymykseksi jo alkulohkovaiheessa.


title: Gianluigi Buffon

text: Saksan MM-kisoissa 2006 Buffon oli jo totuttuun tapaan ykkösvalinta Italian maaliin. Hänen kisamatkansa oli kuitenkin vähällä kariutua, kun hän oli lyönyt Juventuksen varamaalivahdin Antonio Chimentin kanssa vetoa ottelutuloksista. Syytökset Buffonia vastaan kuitenkin raukenivat ja niinpä hän pystyi osallistumaan MM-kisoihin Italian joukkueen ykkösmaalivahtina. Italia avasi kisat 2-0 voitolla Ghanasta ja pelasi sitten alkulohkossaan 1-1 tasapelin Yhdysvaltoja vastaan ja voitti Tšekin 2-0. Ensimmäisellä pudotuspelikierroksella Italia pelasi Australiaa vastaan ja voitti 1-0. Buffon palkittiin ottelun parhaana pelaajana. Seuraavaksi Italia kohtasi Ukrainan, jonka se voitti 3-0. Buffonilla oli ottelussa paljon töitä ja hän löikin päänsä kertaalleen tolppaan ottelun tuoksinnassa. Iskusta huolimatta Buffon pelasi ottelun loppuun asti. Välierä-ottelussa Italia pelasi kisaisäntä Saksaa vastaan. Buffon torjui aivan ottelun varsinaisen peliajan lopulla Lukas Podolskin kohti yläkulmaa suuntautuneen laukauksen kulmapotkuksi. Niinpä ottelu eteni maalittomana jatkoajalle, jossa Italia ratkaisi pelin. Fabio Grosso laukoi ensin 1-0 ja Alessandro del Piero viimeisteli 2-0 viimeisellä minuutilla. Italia eteni finaaliin, Ranskaa vastaan. Ottelu eteni 1-1 tilanteessa jatkoajalle, jossa Ranskan kapteeni Zinedine Zidane puski lähietäisyydeltä pallon kohti Italian maalia, Buffon kuitenkin torjui ja lukemat pysyivät 1-1:ssä. Lopulta tilanteen ollessa sama jatkoajan päätyttyä ottelu ratkaistiin rangaistuspotkuilla. Italia voitti rangaistuslaukauskilpailun 5-3 ja Marcello Lippin valmentama joukkue juhli maailmanmestaruutta ensi kertaa 24 vuoteen. Buffon valittiin turnauksen lopuksi kisojen tähdistöjoukkueeseen.


title: Gianluigi Buffon

text: Marraskuussa 2006 Buffon valittiin Euroopan toiseksi parhaaksi jalkapalloilijaksi ranskalaisen "France Football" -lehden Ballon d'Or (Kultainen pallo) -äänestyksessä maanmiehensä Fabio Cannavaron jälkeen. Tähän vaikuttivat suuresti upeat MM-kisat jotka Buffon pelasi.


title: Gianluigi Buffon

text: Buffon nimettiin Italian joukkueen kapteeniksi vuoden 2008 EM-kisoihin kapteeni Fabio Cannavaron loukkaannuttua ennen kisoja. Roberto Donadonin valmentama Italia oli suurissa vaikeuksissa avausottelussa Hollantia vastaan ja hävisi Buffonin muutamasta hyvästä torjunnasta huolimatta selvästi 3-0. Seuraavassa alkulohko-ottelussa Italia pelasi 1-1 tasapelin Romaniaa vastaan. Buffon oli ottelun sankari, sillä hän torjui ottelussa Adrian Mutun ampuman rangaistuspotkun. Viimeisessä alkulohko-ottelussaan Italia voitti Ranskan 2-0 ja eteni alkulohkostaan jatkoon. Italian tie kuitenkin katkesi jo puolivälierissä, Espanjaa vastaan. Espanja hallitsi ottelua mutta Buffon pelasi upean ottelun ja piti torjunnoillaan Italian mukana pelissä. Lopulta ratkaisu oli haettava jälleen rangaistuslaukauskilpailusta, jonka Espanja voitti 4-2. Rangaistuspotkukilpailussa Buffon torjui Daniel Güizan ampuman rangaistuspotkun. Kisojen jälkeen Buffon nimettiin turnauksen tähdistöön.


title: Gianluigi Buffon

text: Vuonna 2009 Italia karsiutui ensi kertaa historiassaan mukaan Maanosaliittojen cupiin, hallitsevana maailmanmestarina. Maanosaliittojen cup 2009 meni kuitenkin Italialta heikosti, vaikka se voittikin avausottelussaan USA:n 3-1. Toisessa lohko-ottelussa Egypti voitti ottelua selvästi hallineen Italian 1-0, ja viimeisessä alkulohko-ottelussa Brasilian Luis Fabiano iski pallon kahdesti Buffonin ohi ja katastrofin täydensi Andrea Dossenan oma maali. Italia hävisi ottelun 3-0 ja putosi jo alkulohkovaiheessa. Turnaus jäi historian kirjoihin Italian osalta siltä osin, että turnaus jäi useiden kokeneiden maajoukkuepelaajien, kuten Luca Tonin ja Fabio Grosson viimeiseksi maajoukkueturnaukseksi. Maanosaliittojen cupin jälkeen alkoi sukupolven vaihdos, joka näkyi vuoden 2010 MM-kisoissa, jossa osa pelaajarungosta oli vaihtunut nuorempaan polveen.


title: Gianluigi Buffon

text: Vuoden 2009 lopulla Buffon pelasi Italian maajoukkueessa sadannen ottelunsa, ottelussa Hollantia vastaan. Hänestä tuli historian neljäs pelaaja joka yltää Italian maajoukkueessa kyseiseen saavutukseen.


title: Gianluigi Buffon

text: Buffon oli Italian avainpelaaja vuoden 2010 MM-kisojen karsinnoissa, joissa hän pelasi italian kymmenestä karsinta-ottelusta kahdeksan. MM-kisoissa Buffon oli Italian avauskokoonpanossa, avausottelussa Paraguayta vastaan, mutta joutui jäämään vaihtoon tauolla selän iskiasvamman takia, tappiotilanteessa 0-1. Hänen tilalleen Italian maalille tuli toiselle puoliajalle Federico Marchetti. Toisella puoliajalla Italia hallitsi ja onnistui tasoittamaan ottelun 1-1:een. Buffon ei voinut pelata enää yhtään ottelua kisoissa, joten hän seurasi loput ottelut vaihtopenkin puolelta. Italia pelasi seuraavassa ottelussaan 1-1 tasapelin Uutta-Seelantia vastaan ja hävisi lohkon viimeisen ottelunsa Slovakialle 3-2. Niinpä Italia putosi myös MM-kisoissa Maanosaliittojen cupin 2009 tapaan jo alkulohkossa, ja päävalmentajaksi palannut vuoden 2006 mestarivalmentaja Marcello Lippi erosi tehtävästään kisojen jälkeen.


title: Gianluigi Buffon

text: EM-kisoissa 2012 Buffon oli jälleen Italian ykkösmaalivahti ja myös joukkueen kapteeni. Uusi päävalmentaja Cesare Prandelli oli nuorentanut joukkuetta, mutta Buffon oli yhä pitänyt paikkansa. Alkulohkossa Italia pelasi 1-1 tasan sekä Espanjaa että Kroatiaa vastaan ja voitti Irlannin 2-0 ja eten jatkopeleihin. Puolivälierissä Italia kukisti rangaistuspotkuilla Englannin ja eteni aina välieriin asti. Siellä Italia kohtasi Saksan joka hallitsi ottelua, mutta Buffon torjui monta tärkeää torjuntaa joukkueelleen ja piti tilanteen ottelun alussa 0-0:ssa. Mario Balotelli iski Italialle ottelun edetessä 2-0 johdon, ja vaikka Mesut Özil ohittikin Buffonin rankkarista 90. minuutilla ei Saksa enää onnistunut pääsemään Italian rinnalle, ja niinpä Italian joukkue eteni EM-finaaliin, Espanjaa vastaan. Espanja hallitsi ottelua alusta asti ja David Silva iski maansa 1-0 johtoon. Myös Jordi Alba, Fernando Torres ja Juan Mata ohittivat Buffonin ottelussa ja niinpä Espanja voitti ottelun 4-0 ja juhli EM-kultaa. Italian oli tyytyminen EM-hopeaan. Hienot kisat pelannut veteraani, Buffon, valittiin kisojen jälkeen viralliseen EM-kisojen tähdistöjoukkueeseen.


title: Gianluigi Buffon

text: Kesäkuussa 2013 Italian päävalmentaja valitsi Buffonin Italian joukkueeseen Maanosaliittojen cupiin 2013 ja nimesi Buffonin myös joukkueen kapteeniksi. Buffon pelasi Italian maalilla avausottelussa Meksikoa vastaan, jonka Italia voitti 2-1. Meksikon maali syntyi rangaistuspotkusta, jonka Javier Hernández ampui maaliin.


title: Gianluigi Buffon

text: Buffon oli Italian maalilla, maan kapteeninnauha kädessään myös Maanosaliittojen Cupin 2013 lohkovaiheen toisessa ottelussa, Japania vastaan. Ottelu alkoi Italian kannalta vaikeasti Japanin hallitessa. Buffon joutuikin jo ottelun alussa torjumaan useasti japanilaispelaajien laukauksia. 20. minuutilla Buffon rikkoi Italian rangaistusalueella Japanin tähtipelaajaa, Keisuke Hondaa. Buffon sai tilanteesta keltaisen kortin ja Japanille tuomittiin rangaistuspotku, jonka Honda ampui maaliin. Shinji Kagawa ampui Japanin 2-0 johtoon puolentunnin kohdalla upeasti, mutta Daniele De Rossi puski Italian maalin päähän Andrea Pirlon antamasta kulmapotkusta. Italia onnistui toisen puoliajan alussa tekemään kaksi maalia, ja siirtyi 3-2 johtoon. Tämän jälkeen Japani painosti, ja Buffon teki tärkeitä torjuntoja Italian maalilla. 70. minuutilla Shinji Okazaki kuitenkin puski Japanin 3-3 tasoituksen. 86. minuutilla Sebastian Giovinco laukoi Riccardo Montolivon syötöstä Italian 4-3 johtomaalin. Japani painosti lopussa, muttei onnistunut tasoittamaan ottelua ja Italia voitti näin ollen ottelun ja varmisti jatkopaikkansa turnauksessa.


title: Gianluigi Buffon

text: Turnauksen alkulohkovaiheen viimeisessä ottelussaan Italia kohtasi vahvasti pelanneen isäntämaa Brasilian. Italian ja Brasilian välisen ottelun voittaja, voittaisi lohkonsa ja pelaisi B-lohkon kakkosta, Uruguayta vastaan, kun taas häviäjä kohtaisi Espanjan. Brasilia painosti heti ottelun alusta lähtien, mutta Buffon piti Italiaa pystyssä muutamalla hyvällä torjunnalla. Ensimmäisen puoliajan lopulla Buffon torjui Fredin puskun, mutta torjunnasta pallo kimposi Dantelle, joka laukoi Brasilian johtoon. Emanuele Giaccherini tasoitti toisen puoliajan alussa, mutta myöhemmin Neymar ampui vapaapotkusta Brasilian jälleen johtoon. Fred ampui voimalla Brasilian kolmannen maalin ja siirsi maansa nyt 3-1 johtoon. Italia kavensi vielä 3-2:een, mutta Buffonin torjunnan jatkopallosta, Fred laukoi pallon maaliin ja sinetöi Brasilian 4-2 voiton ja lohkon ykköstilan.


title: Gianluigi Buffon

text: Italian sijoituttua lohkokakkoseksi, se kohtasi B-lohkon ykkösen, Espanjan välierissä. Ottelu oli tasainen, ja Italia hallitsi ottelua alussa, mutta lopulta peli oli varsinaisen peliajan ja jatkoajankin päätyttyä yhä 0-0 tilanteessa. Niinpä ottelun ratkaisu haettaisiin rangaistuspotkukilpailusta. Espanja voitti rangaistuspotkukisan 7-6, Buffonin epäonnistuttua torjumaan yhtään rangaistuslaukausta, ja näin Espanja jatkoi turnauksen finaaliin ja Italia pronssiotteluun.


title: Gianluigi Buffon

text: Pronssiottelussa "Gli Azzurri" kohtasi Uruguayn. Myös pronssiottelu venyi rangaistuspotkukilpailuun, tällä kertaa tasatilanteessa 2-2. Rangaistuspotkukisassa Buffon nousi Italian sankariksi ja ottelun ratkaisijaksi. Ensimmäisellä kierroksella Buffon torjui Diego Forlanin voimakkaan, mutta melko keskelle suuntautuneen laukauksen. Myöhemmin Buffon torjui myös Juventus-seuratoveri Martin Caceresin ja Walter Garganon laukomat rangaistuspotkut ja ratkaisi Italialle voiton ja maan ensimmäisen Maanosaliittojen Cup-mitalin.


title: Gianluigi Buffon

text: MM-karsinnoissa 2014, Buffon oli Italian selvä ykkösmaalivahti, hänen pelattuaan lähes kaikki maansa MM-karsintaottelut. Buffon on torjui karsinnoissa maalleen tärkeitä pisteitä, kuten ottelussa Tšekkiä vastaan, jossa Buffon valittiin ottelun parhaaksi pelaajaksi, 128. maaottelussaan. 6. syyskuuta 2013, Italia voitti Bulgarian 1-0 Alberto Gilardinon maalilla, Buffon teki kaksi huippupelastusta ja johdatti joukkueensa kapteenina voittoon. Buffon valittiin myös tuossa ottelussa ottelun parhaaksi pelaajaksi ja lisäksi Italian päävalmentaja Cesare Prandelli sanoi, että Buffon pelasti Italialle voiton. Ottelu oli Buffonille 135. A-maaottelu, ja hän on näin enää yhden ottelun päässä Fabio Cannavaron ennätyksestä. Italia johti ottelun jälkeen MM-karsintalohkoaan, voitettuaan seitsemästä ottelustaan viisi ja pelattuaan kaksi tasapeliä.


title: Gianluigi Buffon

text: Syyskuun 11. päivä Italia kohtasi kotiottelussaan Tšekin Juventuksen kotistadionilla, Juventus Stadiumilla. Buffon pelasi ottelun Italian maalilla ja johdatti joukkueensa kapteenina 2-1 voittoon. Tällä voitolla Italia varmisti ensimmäisenä Euroopan maana paikkansa Brasilian MM-kisoissa 2014. Ottelu oli Buffonille samalla 136. A-maaottelu, mikä nosti hänet jaetulle ykkössijalle pelatuissa maaotteluissa Italian maajoukkueessa, yhdessä Fabio Cannavaron kanssa. Lokakuussa Italian joukkue matkusti vierasotteluun Tanskaan pelamaan Tanskan jalkapallomaajoukkuetta vastaan toiseksi viimeistä MM-karsintaotteluaan. Buffon nimettiin Italian avauskokoonpanoon ja ottelu olisi hänen 137. maaottelunsa, mikä nostaisi hänet kaikkien aikojen eniten maaotteluita Italialle pelanneeksi pelaajaksi, ohi Cannavaron. Ottelu oli Italialle vaikea, ja Nicklas Bendtner kuritti Buffonia ottelussa kahdesti. Ottelun ollessa aivan lopussa Tanskalle 2-1, mutta Alberto Aquilani tasoitti loppuhetkillä ja peli päättyi 2-2 tasalukemiin. Näin Buffon teki Italian maajoukkue-historiaa. Vuoden 2013 lopuksi, Buffon valittiin Italian jalkapallomaajoukkueen parhaaksi pelaajaksi, viimeisen kalenterivuoden osalta.


title: Gianluigi Buffon

text: Brasilian MM-kisoissa 2014, Italia arvottiin D-lohkoon, yhdessä Englannin, Uruguayn ja Costa Rican kanssa. Kovatasoista lohkoa on tituleerattu kisojen "kuolemanlohkoksi".


title: Gianluigi Buffon

text: Kesäkuun 2014 alussa Buffon nimettiin odotetusti Italian MM-joukkueeseen ja myös joukkueen kapteeniksi. Buffon on Italian joukkueen selvästi kokenein pelaaja, 140 maaottelullaan. Joukkueen toiseksi kokenein pelaaja on 109 maaottelun turvin. Joukkueessa on Buffonin ja Pirlon lisäksi myös kaksi muuta vuoden 2006 maailmanmestaria, Andrea Barzagli ja Daniele De Rossi.


title: Gianluigi Buffon

text: Italia avasi kisat 15. kesäkuuta alkulohko D:n ottelulla Englantia vastaan. Viimeistelyharjoituksissa vain päivää ennen ottelua Buffon väänsi nilkkansa, mikä aiheutti välitöntä spekulaatiota joutuuko kapteeni ottelusta sivuun. Italian päävalmentaja Cesare Prandelli vakuutti että vamma ei ole vakava, mutta Buffon ei kuitenkaan osallistunut Italian joukkueen lehdistötilaisuuteen, mihin hänen oli tarkoitus osallistua. 14. päivä kävi ilmi, että Buffon ei pysty pelaamaan Italian maalilla. Hänen tilallaan Italian maalilla pelaa Salvatore Sirigu ja kapteenina toimii varakapteeni Pirlo. Italia voitti Englannin tasaisessa ottelussa 2-1 ja avasi turnauksen täydellä pistepotilla.


title: Gianluigi Buffon

text: Buffon kuntoutui pelikuntoon alkulohkon toiseen otteluun, Costa Ricaa vastaan ja torjui Italian maalilla. Italia kärsi ottelussa tehottomuudesta eikä joukkue päässyt parhaimmilleen. Costa Rica sen sijaan käytti vähät maalipaikkansa ja joukkueen kapteeni Bryan Ruiz puski ottelun ainoan maalin ensimmäisen puoliajan loppuhetkillä. Viimeisessä alkulohkon ottelussaan Italia tarvitsi Uruguayta vastaan vähintään tasapelin edetäkseen pudotuspeleihin, tappiolla Uruguay matkaisi jatkopeleihin. Ottelusta tuli todella dramaattinen ja vaiheikas, ottelussa kuohahduttivat muun muassa Claudio Marchision punainen kortti ja Luis Suarezin pureminen, jota ottelun tuomari ei huomannut mutta josta FIFA myöhemmin langetti neljän kuukauden pelikiellon. Buffon oli yksi ottelun hahmoista ja hän sai suorituksestaan ottelussa paljon kiitosta. Buffon teki ottelussa upean tuplatorjunnan Suarezin laukauksista sekä muutaman muun huipputorjunnan. Ottelun loppuhetkillä Uruguayn Diego Godin puski maansa 1-0 johtoon, eikä Italia onnistunut enää saamaan aikaan kunnon takaa-ajoa. Italia taipui Uruguaylle 1-0 ja jäi alkulohkovaiheeseen MM-turnauksessa toista kertaa peräkkäin.


title: Gianluigi Buffon

text: Italian otteita kisoissa häiritsivät joukkueen sisäiset riidat ja hyökkääjä Mario Balotellia syytettiin laajalta joukkuehengen tuhoamisesta. Median mukaan kokeneet pelaajat muun muassa Buffon, riitautuivat Balotellin kanssa turnauksen aikana. Italian kansa antoi pelaajien kiistassa sympatiansa Buffonin ja muiden kokeneiden pelaajien puolelle, ja myöhemmin turnauksen jälkeen päävalmentajan paikkansa jättänyt Cesare Prandelli sanoi että Balotellin ottaminen kisoihin oli hänen virheensä. Balotelli sen sijaan kommentoi, että hänen "mustat veljensä Afrikassa eivät ikinä jättäneet häntä yhtä yksin kuin Italian joukkue".


title: Gianluigi Buffon

text: Lähes välittömästi MM-turnauksen päätyttyä Italian valmentaja Cesare Prandelli erosi tehtävästään, kuten myös Italian jalkapalloliiton johtaja. Prandellin seuraajaksi maajoukkueen johtoon nimettiin Juventuksen entinen päävalmentaja Antonio Conte, jonka kanssa Buffon oli työskennellyt aiemmin jo kolmen kauden ajan. Kun Conte nimesi ensimmäisen joukkueensa Buffon oli odotetusti mukana ja myös joukkueen kapteeni. Italia avasi tiensä Conten valmennuksessa 2-0 -voitolla Hollannista harjoitusmaaottelussa. Buffon on torjunut Italian maalilla kaikissa EM-karsintaottelussa. Syyskuussa 2014 Italia voitti Norjan 2–0 vierasottelussa. Lokakuussa joukkue voitti Azerbaidžanin 2–1 ja Maltan 0–1.


title: Gianluigi Buffon

text: Goal.com


title: Rondo Classic

text: Rondo Classic on Suomen suurin ja pisimpään yhtäjaksoisesti toiminut taidemusiikkia käsittelevä aikakauslehti. Se perustettiin vuonna 1963 nimellä "Rondo: Musiikkilehti", ja se ilmestyy kerran kuukaudessa. Vuodesta 2011 lehden nimi on ollut "Rondo classic". Alun perin lehteä julkaisi Suomen musiikinopettajain liitto, ja nykyinen julkaisija on Classicus Oy. Lehden päätoimittaja on Harri Kuusisaari.


title: Rondo Classic

text: "Rondossa" on muun muassa artikkeleita kuuluisista muusikoista, tulevista konserteista ja taidemusiikin asemasta. Klassisen lisäksi lehdessä käsitellään ajoittain maailman musiikkikulttuureja, musiikkiteatteria, jazzia ja pop-musiikkia. Rondo julkaisee myös Yleisradion Yle Radio 1:n sekä Yle Teeman musiikkiohjelmatietoja. Joka toinen kuukausi lehden liitteenä on CD-levy, jonka voi tilata erikseen. "Rondo Classicin" levikki on 8 250 kappaletta.


title: Rondo Classic

text: Classicus Oy:lle myönnettiin radiotoimilupa 18. marraskuuta 2009, ja Radio Rondo FM aloitti lähetykset 22. maaliskuuta 2010. Radio Rondo Classic lopetti toimintansa yrityskaupan myötä marraskuussa 2012. Sen jälkeen taajuus siirtyi uudelle omistajalle.


title: Beloretskin piiri

text: Beloretskin piiri (, ) on kunnallinen itsehallintoalue Baškortostanin tasavallassa Venäjällä. Piirin pinta-ala on 11 501 km² ja asukasluku noin 34 400.


title: Beloretskin piiri

text: Piirin hallintokeskus on Beloretskin kaupunki. Sen lisäksi piiriin kuuluu 19 maalaiskuntaa. Piirin suurimmat etniset ryhmät ovat venäläiset ja baškiirit.


title: Fray

text: Fray on yhdysvaltalaisen käsikirjoittaja-ohjaaja Joss Whedonin luoma ja Dark Horse Comicsin kustantama kahdeksanosainen sarjakuva, joka ilmestyi vuosina 2001–2003. Sarja kertoo tulevaisuuden vampyyrintappajan Melaka Frayn tarinan, ja se sijoittuu samaan maailmaan kuin Whedonin luoma televisiosarja "Buffy, vampyyrintappaja". Sarjakuvan käsikirjoitti Whedon. Karl Moline piirsi ja Andy Owens puolestaan väritti sen. "Frayn" kaikki osat on julkaistu myös yhtenä albumina.


title: Fray

text: Sarjan alkaessa pahat demonit, vampyyrit mukaan lukien, on karkotettu maan päältä. Viimeisimmän tappajan kutsumisesta on kulunut vuosisatoja, ja tappajaa opastaneesta valvojien neuvostosta on tullut pieni ja tehoton ryhmittymä.


title: Fray

text: Karkotuksestaan huolimatta vampyyrit onnistuvat palaamaan takaisin maapallolle, ja uusi tappaja joudutaan jälleen kutsumaan. Uudeksi tappajaksi valitaan varkaan ammattia elääkseen harjoittava Melaka ”Mel” Fray. Valvojien neuvoston kyvyttömyyden takia neutraaleina pysyttelevien demonien ryhmä lähettää Melin oppaaksi demoni Urkonnin. Urkonnin tarkoitus on paitsi opastaa Melia tiellä tappajaksi myös valmistella häntä tulevaa sotaa varten.


title: Fray

text: Läpäistyään rankan koulutuksen Mel on valmis tappelemaan vampyyreitä vastaan. Eräs hänen kohtaamistaan vampyyreistä on hänelle entuudestaan tuttu; vuosia sitten vampyyri nimeltä Icarus hyökkäsi Melin ja hänen kaksoisveljensä Harthin kimppuun. Kamppailussa Mel haavoittui vakavasti, kun taas hänen veljensä Harth sai surmansa vampyyrin kynsissä. Pian kuitenkin selviää Harthin olevan yhä elossa. Tosin hänestä on tullut vampyyri, ja Melillä ei ole muuta mahdollisuutta kuin kohdata veljensä taistelussa. Aluksi Mel on vastahakoinen taistelemaan veljeään vastaan, mutta hänen mielensä muuttuu kun hän löytää ystävänsä Loon kuolleena. Raivostuneena Mel käy vampyyreita vastaan mukanaan joukko poliiseja, jotka hänen vanhempi sisarensa Erin on onnistunut saamaan mukaan taisteluun.


title: Fray

text: Suuren taistelun alkaessa jättiläismäinen demoni lentää paikalle. Urkonn kertoo Melille otuksen olevan portti demonimaailmaan ja että sen kautta saapuu pian lisää demoneja. Tappaja antaa otuksen syödä itsensä, kapuaa sen aivoihin ja surmaa otuksen. Ryömiessään ulos kuolleesta demonista Mel kohtaa veljensä Harthin. Tämän suunnitelmat ovat pilalla, joten Harth suutelee sisartaan hyvästiksi ja pakenee paikalta. Taistelun jälkeen Mel tapaa Urkonnin. Hän kertoo tälle tietävänsä, ettei vampyyri voinut surmata Loota. Hän tietää myös, että todellisuudessa tytön surmasi Urkonn. Sen jälkeen Mel surmaa Urkonnin.


title: Fray

text: Sekä "Buffy" että "Fray" sijoittuvat samaan Joss Whedonin luomaan maailmaan, ja tämän takia ne jakavat joitakin yhtäläisyyksiä. Esimerkiksi "Frayssa" esiintyvä viikate on tärkeässä roolissa myös useassa "Buffyn" seitsemännen tuotantokauden jaksossa. Melaka Fray itse muistuttaa Buffy Summersin vaihtoehtoista minää sarjan kolmannen kauden jaksosta "Toivomus". Myös "Buffy" on viitannut "Frayhin": sarjan kahdeksatta tuotantokautta kuvaavassa sarjakuvassa eräs sarjan henkilö nähdään lukemassa "Fray"-sarjakuvaa.


title: Allegro

text: Allegro voi tarkoittaa seuraavia:


title: Postcrossing

text: Postcrossing on kansainvälinen korttirinki, jonka perusideana on lähettää ja vastaanottaa postikortteja. Tämä portugalilaisen Paulo Magalhãesin luoma rinki on saavuttanut suurta suosiota ympäri maailman. Postcrossing-sivustolla on noin 753 000 rekisteröitynyttä käyttäjää 214 eri maasta (joulukuu 2018). Postcrossing ei maksa mitään, sivusto ei peri maksua, ainoastaan ottaa vastaan lahjoituksia. Postcrossingiin liittyneet maksavat vain itse lähettämänsä postikortit ja niihin tarvittavat postimerkit. Kärkikymmenikössä eniten kortteja lähettäneiden maiden listalla ovat Suomen (5. sija) lisäksi Saksa, Yhdysvallat, Alankomaat, Venäjä, Valko-Venäjä, Kiina, Taiwan, Puola ja Ukraina. Joulukuuhun 2018 mennessä suomalaiset ovat lähettäneet yhteensä yli 3 miljoonaa postikorttia.


title: Postcrossing

text: Portugalilaisen Paulo Magalhãesin vuonna 2005 perustamaan postcrossing-verkostoon kirjautunut käyttäjä voi pyytää verkoston ylläpidolta osoitetta, johon lähettää postikortti. Järjestelmä valitsee sattumanvaraisesti toisen käyttäjän osoitteen ja lähettää sen pyytäjän sähköpostiin. Osoitteen mukana tulee korttikohtainen tunnistekoodi, joka kirjoitetaan lähetettävään postikorttiin. Kun kortti saapuu perille, vastaanottaja kirjaa tunnistekoodin järjestelmään, jolloin järjestelmä tietää kortin saapuneen perille. Tämän jälkeen järjestelmä jakaa lähettäjän osoitteen kerran jollekin toiselle käyttäjälle maailmalla, eli lähettäjä saa takaisin yhden kortin jokaista lähettämäänsä kohti.


title: Postcrossing

text: Systeemi varjelee käyttäjän yksityisyyttä siten, että se antaa katuosoitteita yhdelle käyttäjälle vain muutaman kerrallaan. Käyttäjällä voi yhtäaikaa olla travelling- eli matkalla-tilassa rajallinen määrä kortteja, sivustolle liittyessä tämä määrä on viisi. Vähimmäismäärää lähetettäville korteille ei ole eli käyttäjä voi lähettää vaikka vain yhden kortin. Myöhemmin maksimiluku kasvaa hitaasti sen mukaan, montako käyttäjän lähettämää korttia on saapunut määränpäähänsä. Käyttäjä voi muokata itselleen pienen profiilin, jossa katuosoite ei kuitenkaan näy. Palvelun käytön voi lopettaa koska tahansa.


title: Postcrossing

text: Kortteihin voi kirjoittaa mitä tahansa mieleen tulee, yleisiä aiheita ovat omasta maasta tai itsestään kertominen ym. yleinen jutustelu. Osa käyttäjistä mainitsee profiilissaan joitakin toiveita saapuvien postikorttien aiheista, niissä olevista kirjoituksista tai postimerkeistä. Postikortteja on hauska saada, mutta tällä tavoin voi myös koettaa keräillä tietynlaisia kortteja tai vauhdittaa postimerkkiharrastusta.


title: Postcrossing

text: Omasta kotimaastaan kortteja ei voinut saada ennen kevättä 2008, ellei halunnut osallistua "tag"eihin eli "hippoihin" foorumilla. Keväällä 2008 järjestelmää uudistettiin siten, että "virallisia" osoitteita voi saada myös omaan maahansa. "Tag" eli suomalaisittain "hippa" on epävirallisempaa postcrossailua sivuston foorumilla, johon myös kirjaudutaan sisään. Monet hippailevat siksi, että haluavat lähettää enemmän kortteja kerrallaan. Hipat eroavat virallisesta postcrossingista siten, että niissä voi usein valita millaisen kortin lähettää ja saa, sekä mihin maahan ja kenelle. Foorumilla voi myös osallistua esimerkiksi muihin tagien tyyppisiin vaihtoihin myös muilla tavaroilla kuin postikorteilla.


title: Postcrossing

text: Asukasmäärään suhteutettuna Suomessa on eniten postcrossingin harrastajia maailmassa. Lokakuussa 2015 Tampereella Vapriikissa perustettiin maailman ensimmäinen virallisesti rekisteröity kansallinen postcrossing-harrastajien yhdistys, Suomen postcrossingyhdistys ry, jonka tarkoituksena on entisestään edistää postcrossing-harrastusta ja sen tunnettuutta Suomessa.


title: Postcrossing

text: Useat maat ovat julkaisseet omia postcrossing-aiheisia postimerkkejä. Suomessa julkaistiin ensimmäinen postcrossing-aiheinen neljän merkin vihko syyskuussa 2013, sen ulkoasusta vastasi suunnittelutoimisto Kokoro & Moi.


title: Amager

text: Amager () on Tanskalle kuuluva saari Juutinraumassa. Isot alueet Kööpenhaminaa sijaitsevat Amagerin saarella. Toisen maailmansodan aikana Tanskan valtio teetti työllistämistöinä patoja, joiden avulla kuivattiin entistä merenpohjaa. Tällöin Amagerin pinta-ala kasvoi liki puolella. Mereltä vallattu alue oli ensin sotilasaluetta, mutta nykyisin Kööpenhaminan kantakaupunki ulottuu sinne.


title: Amager

text: Kööpenhaminan kansainvälinen lentoasema Kastrup sijaitsee Amagerin saarella. Juutinrauman silta, joka yhdistää Tanskan Ruotsiin, kulkee Amagerin kautta. Sillan ja siihen liittyvän moottoritien rakentaminen muutti kaupunkikuvaa melkoisesti.


title: Išimbai

text: Išimbai (, ) on kaupunki Baškortostanissa Belaja-joen varrella 160 kilometriä pääkaupunki Ufasta etelään. Noin 66 200 asukkaan kaupunki on kaikkiaan noin 91 300 asukkaan Išimbain piirin hallintokeskus (2010).Išimbai on perustettu vuonna 1932 ja siitä tuli kaupunki 1940.


title: A Bola

text: A Bola ("Pallo") on portugalilainen urheilulehti. Cândido de Oliveira perusti sen vuonna 1945. Aluksi lehti ilmestyi kahdesti viikossa, mutta vuodesta 1995 lähtien se on ilmestynyt päivittäin. Suurin osa lehden sisällöstä käsittelee jalkapalloa. Vuodesta 2006 lähtien lehteä on painettu myös Newarkissa, New Jerseyssä.


title: Azar Karadaş

text: Azar Karadaş (s. 9. elokuuta 1981 Nordfjordeid, Norja) on norjalainen jalkapalloilija. Pelipaikaltaan hän on hyökkääjä, mutta kykenee pelaamaan myös keskuspuolustajana. Karadaş edustaa Norjan Tippeligaenissa pelaavaa Brannia.


title: Azar Karadaş

text: Karadaş aloitti uransa Eid IL:n juniorijoukkueessa, mutta aikuistasolla ensimmäinen seura oli SK Brann, jossa hän pelasi vuosina 1999–2001 yhteensä 50 Norjan liigan ottelua. Vuosina 2002–2004 Karadaş edusti kotimaansa Rosenborgia. Kaudella 2004–2005 portugalilainen Benfica hankki hänet. Toisen Benfica-kautensa ajaksi hänet kuitenkin lainattiin Portsmouthiin ja kaudeksi 2006-07 Saksaan 1. FC Kaiserslauternin joukkueeseen. Elokuussa 2007 Karadaş palasi takaisin SK Brannin joukkueeseen.


title: Azar Karadaş

text: Norjan maajoukkueessa Karadaş pelasi vuosina 2001–2008 kymmenen ottelua, joissa hän teki yhden maalin.


title: Marco Materazzi

text: Marco Materazzi (s. 19. elokuuta 1973 Lecce, Italia) on entinen italialainen jalkapalloilija, pelipaikaltaan toppari.


title: Marco Materazzi

text: Materazzi nousi huipulle suhteellisen myöhäisellä iällä. 1990-luvulla hän pelasi lukuisissa alasarjajoukkueissa, Tor di Quintossa (1991–92), Marsalassa (1993–94) ja Trapanissa (1994–95), ennen siirtymistään tuolloin Serie B:ssä pelanneeseen Perugiaan kaudeksi 1995. Osan kaudesta 1996–97 hän vietti Serie C:n Caprissa ennen siirtymistään takaisin Perugiaan. Kaudeksi 1998–99 hän siirtyi Englantiin Evertonin joukkueeseen, mistä sieltäkin palasi takaisin Perugiaan, joka oli noussut Serie A:han. Kaudella 2000–01 hän teki 12 maalia, mikä oli Italian puolustajien ennätys, ja siirtyi seuraavaksi kaudeksi nykyiseen seuraansa Internazionaleen. Hän on vakiinnuttanut paikkansa yhtenä joukkueen puolustuksen avainpelaajista.


title: Marco Materazzi

text: Materazzi lukeutui Italian maajoukkueen vakiopelaajin. Hän on pelannut joukkueessa 2002 MM-kisoissa, 2004 EM-kisoissa ja 2006 MM-kisoissa. Kaikkiaan hän pelasi 41 maaottelua ja teki niissä kaksi maalia vuosina 2001–2008.


title: Marco Materazzi

text: MM-finaalissa 2006 Materazzista tuli ottelun hahmo, kun hän aiheutti Ranskalle rangaistuspotkun taklattuaan Florent Maloudan rangaistusalueella, jonka seurauksena Zinédine Zidane laukoi maalin rangaistuspotkusta Ranskalle. Myöhemmin Materazzi puski Italian tasoituksen. Jatkoajalla hän ajautui pelitilanteen ulkopuolella sanailemaan Zidanen kanssa, jonka seurauksena Zidane puski päällään Materazzia rintaan. Zidane sai tilanteesta suoran punaisen kortin. FIFA rankaisi lopulta molempia. Zidane sai kolmen ottelun pelikiellon ja 7 500 Sveitsin frangin sakot ja Materazzi kahden ottelun ja 5 000 frangin sakot. Zidanen pelikielto tuntui jopa ikuiselta, koska mies päätti maajoukkueuransa niihin kisoihin – eikä se riittänyt, vaan koko ura oli ohi. Jatkoaikaa seuranneessa rangaistuspotkukilpailussa Materazzi oli yksi Italian onnistujista ja juhli lopulta muun Italian joukkueen kanssa maailmanmestaruutta. Gazzetta dello Sport -lehden 5.9.2006 numerossa Materazzi kertoi vastanneensa juuri ennen pääpuskua Zidanen kommenttiin "jos kosket vielä minuun, sinä kuolet" sanoen:ai kuten siskosi " ".


title: Attiwendaronkit

text: Attiwendaronk (huronin kieltä, merkitys luultavasti "kieltämme ymmärtävät") oli irokeesien kielikuntaan kuuluva intiaanikansa, jonka elinalue käsitti alueita Ontariojärven länsipäässä ja Niagaran kannaksella, Ontarion provinssissa Kanadassa ja New Yorkin osavaltiossa Yhdysvalloissa. Kansan viidestä heimosta kolme, "attiragenrega", "antouaronon" ja "onguiaronon" elivät Ontariossa ja kaksi, "ahondihronon" ja "kakouagoga" New Yorkissa. Ranskalaiset kutsuivat heitä nimellä "Nation Neutre" ("puolueeton kansa"), sillä he yrittivät pysyä erillään irokeesien ja huronien välisistä sodista. Muutoin he olivat sotaisa kansa ja taistelivat yhdessä tionontatien kanssa saceja, meskwakeja ja kickapuja vastaan. Kulttuurin sanotaan olleen samankaltainen kuin huroneilla ja irokeeseillä.


title: Attiwendaronkit

text: Vuodesta 1640 lähtien jesuiitat yrittivät tehdä lähetystyötä attiwendaronkien keskuudessa, mutta näihin suhtauduttiin vihamielisesti. Huolimatta puolueettomuusyrityksistä irokeesit pitivät attiwendaronkeja uhkana ja hyökkäsivät heidän kimppuunsa murskaten vuosina 1649-1652 koko kansan, joka oli jo ennestään kulkutautien heikentämä. Osa kansasta adoptoitiin sotavankeina irokeesiheimoihin, muut eloonjääneet pakenivat etelään ja länteen. Vuonna 1653 mainitaan Detroitin tienoilla eläneen noin 800 attiwendaronkia, mutta sen jälkeen heistä ei ole tietoa; tämä ryhmä arvatenkin sulautui seudulla eläneisiin wyandoteihin.


title: Attiwendaronkit

text: Vuonna 1640 attiwendarokeja oli 12 000 henkeä, nykyään ei tiettävästi yhtään täysiveristä. Atiwendaronkien mahdollisia sukulaisia on löydettävissä irokeesien seneca heimosta, joka adoptoi heitä useita satoja majavasotien aikana.


title: Svetoslav Todorov

text: Svetoslav Todorov (, s. 30. elokuuta 1978 Dobritš, Bulgaria) on bulgarialainen jalkapalloilija, joka edustaa Englannin Valioliigassa pelaavaa Portsmouthia. Todorovin pelipaikka on hyökkääjä.


title: Svetoslav Todorov

text: Hänen ensimmäinen seuransa oli kotikaupungin Dobrudža Dobritš, mutta ammattilaisuransa Todorov aloitti kuitenkin Liteks Lovetšin joukkueessa, josta hän siirtyi vuonna 2001 Englantiin, West Hamiin. West Hamista Todorov kuitenkin muutti jo seuraavana vuonna nykyiseen seuraansa Portsmouthiin. Hänen uransa paras kausi on tähän mennessä ollut kausi 2002–2003, jolloin hän teki Portsmouthille 26 sarjamaalia.


title: Notre Damen katedraali (Luxemburg)

text: Notre Damen katedraali on Luxemburgin kaupungin katolinen kirkko. Se oli alun perin jesuiittakirkko, ja sen peruskivi valettiin vuonna 1613. Kirkko on hyvä esimerkki myöhäisgoottilaisesta arkkitehtuurista, vaikkakin sillä on myös renessanssin piirteitä ja sen tyylistä koristelua. Paavi Pius IX antoi kirkolle Notre Damen katedraalin arvon vuonna 1870.


title: Notre Damen katedraali (Luxemburg)

text: Kirkossa on Neitsyt Marian patsas "Jumalanäiti kärsivien lohduttaja" ja lasimaalauksia, jotka teki Louis Barillet.


title: Notre Damen katedraali (Luxemburg)

text: Viimeksi katedraalia on restauroitu vuosina 1935–1938.


title: Marathin kieli

text: Marathi on indoeurooppalainen kieli, jota puhutaan pääosin Maharashtran osavaltiossa, Intiassa. Marathi on Maharashtran osavaltion virallinen kieli. Marathilla on n. 90 miljoonaa puhujaa, joista 20 miljoonaa asuu Maharashtran ulkopuolella. Kielen uskotaan polveutuvan sanskritin kielestä ja sen arvioidaan olevan noin 1000 vuotta vanha. Marathi on yksi maailman kuudenneksi suurimman kaupungin, Mumbain, virallisista kielistä.


title: Marathin kieli

text: Mumbaissa puhuttu marathin murre on nimeltään bambaiyan hindi. Myös mumbaiyya ja bombayn hindi ovat tämän murteen kutsumanimiä.


title: Marathin kieli

text: Marathia kirjoitettiin 1600-luvulta lähtien omalla modi-kirjaimistollaan. 1950-luvulla modi-kirjainten käytöstä luovuttiin ja se korvattiin devanagarilla.


title: Benjani

text: Benjamin Mwaruwari eli Benjani (s. 13. elokuuta 1978 Bulawayo, Rhodesia) on zimbabwelainen jalkapalloilija, joka on viimeksi edustanut eteläafrikkalaista Bidvest Witsiä. Hän pelasi aiemmin useissa eurooppalaisseuroissa. Hyökkääjänä pelaava Benjani on käyttänyt taiteilijanimeään Eurooppaan siirtymisestään lähtien, sillä hän epäili vaikeasti äännettävän sukunimensä aiheuttavan hankaluuksia.


title: Benjani

text: Benjani aloitti ammattilaisuransa Jomo Cosmosissa Etelä-Afrikassa, jossa hän pelasi vuodet 1999–2001. Kaudeksi 2001–02 hän siirtyi lainalle Sveitsiin, Grasshoppersiin ja vuodet 2002–2006 hän edusti ranskalaista Auxerrea. Hän voitti Ranskan cupin 2003 ja 2005. Tammikuussa 2006 Portsmouth osti Benjanin 4,1 miljoonan punnan siirtosummalla. Sieltä hänet myytiin Manchester Cityyn tammikuun siirtoikkunassa 2008. Siirtosumma oli tällä kertaa 5 miljoonaa euroa. Benjani ei onnistunut vakiinnuttamaan paikkaansa Cityn edustusjoukkueessa ja hänet lainattiin Sunderlandiin 2010. City vapautti Benjanin sopimuksestaan kesällä 2010 ja hän siirtyi Blackburn Roversiin vuoden mittaisella sopimuksella. Seuraavalla kaudella hän edusti jälleen Portsmouthia. Kaudella 2012–2013 hän pelasi eteläafrikkalaisessa Chippa Unitedissa ja seuraavalla kaudella Bidvest Witsissä.


title: Benjani

text: Zimbabwen maajoukkueessa Benjani on pelannut 31 ottelua, joissa hän on tehnyt kahdeksan maalia.


title: Banque Centrale du Luxembourg

text: Banque Centrale du Luxembourg (BCL, "Luxemburgin keskuspankki") on Luxemburgin valtion keskuspankki. Pankki perustettiin vuonna 1998, koska Maastrichtin sopimus ja euron tulo tekivät keskuspankin olemassaolon välttämättömäksi. Se on osa Euroopan keskuspankkijärjestelmää, EKPJ:tä.


title: Vanderlei de Lima

text: Vanderlei Cordeiro de Lima (s. 11. elokuuta 1969 Cruzeiro do Oeste) on brasilialainen kestävyysjuoksija ja maratonin olympiamitalisti.


title: Vanderlei de Lima

text: De Lima saavutti maratonilla olympiapronssia Ateenassa 2004. Atlantan olympialaisissa 1996 hän sijoittui sijalle 47 ja Sydneyn olympialaisissa 2000 sijalle 75. Ateenan MM-kilpailuissa 1997 hän sijoittui 23:nneksi ja Helsingin MM-kilpailuissa 2005 hän keskeytti. Pan-Amerikan kisojen maratonin hän voitti vuosina 1999 ja 2003. Hän voitti Reimsin maratonin vuonna 1994, Tokion maratonin vuonna 1996, Sao Paulon maratonin vuonna 2002 ja Hampurin maratonin vuonna 2004.


title: Vanderlei de Lima

text: 168-senttinen ja 54-kiloinen de Lima aloitti työskentelyn maatiloilla kahdeksanvuotiaana isänsä kanssa.


title: Vanderlei de Lima

text: De Lima johti vuoden 2004 kesäolympialaisten maratonia Ateenassa 48 sekunnilla, kun maaliin oli matkaa kahdeksan kilometriä. Katsoja kuitenkin hyökkäsi yllättäen hänen kimppuunsa ja hän menetti rytäkässä noin 20 sekuntia. Neljä kilometriä ennen maalia Italian Stefano Baldini ja Yhdysvaltojen Mebrahtom Keflezighi ohittivat hänet, mutta de Lima ylsi kuitenkin pronssimitalille. Myöhemmin kävi ilmi, että de Liman kimppuun hyökännyt katsoja oli Cornelius Horan, joka oli aiemminkin häiriköinyt urheilutapahtumia, muun muassa juoksemalla Formula 1 -kisassa Silverstonen radalla vuonna 2003.


title: Vanderlei de Lima

text: Brasilian yleisurheiluliitto teki tapahtumasta protestin, mutta se hylättiin. Juoksun jälkeen Kansainvälinen olympiakomitea palkitsi de Liman Pierre de Coubertin -mitalilla hyvästä urheiluhengen osoittamisesta, sillä hän juhli pronssiaan eikä ollut katkera välikohtauksesta. De Lima valittiin Brasiliassa 2004 vuoden urheilijaksi. Rantalentopalloilija Emanuel Rego tarjosi de Limalle olympiakultamitaliaan, mutta de Lima ei liikuttuneena ottanut sitä vastaan.


title: Vanderlei de Lima

text: Vanderlei de Lima sytytti olympiatulen Rion kesäolympialaisissa vuonna 2016.


title: Marathi

text: Marathi voi viitata seuraaviin:


title: Mount Baker

text:
Mount Baker on 3 285 metriä korkea kerrostulivuori Washingtonin osavaltiossa Yhdysvalloissa. Se on purkautunut viimeksi vuonna 1880. Nooksack-intiaanit tuntevat vuoren nimellä "Koma Kulshan", mikä tarkoittaa "valkoista, jyrkkää vuorta".
Pääasiassa andesiittilaavasta ja breksiasta koostuva tulivuori muodostui viimeisen jääkauden aikana 10 000 – 25 000 vuotta sitten. Viimeinen suuri purkaus tapahtui 6 700 vuotta sitten, jolloin sortumat aiheuttivat lahareita.


title: Ontologia (tietojenkäsittelytiede)

text: Ontologia on tietojenkäsittelytieteissä, erityisesti tietämykseen liittyvässä tutkimuksessa ja kehitystyössä, kuvaus tarkasteltavan sovellusalueen käsitteistä ja käsitteiden välisistä suhteista. Kun filosofinen ontologia on olemisen kategorioita tutkiva tiede, rajautuu ontologia tietojenkäsittelytieteissä tietämysrakenteeksi, siis artefaktiksi, joka mallintaa valittua sovellusaluetta. Tietojenkäsittelytieteiden ja filosofian ontologioita yhdistää toisiinsa niiden koostuminen entiteeteistä, ideoista tai tapahtumista sekä niiden ominaisuuksista ja yhteyksistä tietyn kategorioiden järjestelmän määrittäminä.


title: Ontologia (tietojenkäsittelytiede)

text: On huomattavaa, että tietojenkäsittelytieteessä ontologialta vaaditaan harvoin universaalia totuutta vaan ontologia on yleensä tapauskohtainen ja käytännölliset tarpeet ohjaavat ontologiaan valittavia käsitteitä ja käsitesuhteita. Ontologioita käytetään tietokoneohjelmissa, joissa tarvitaan sovellusalueen yleistietämystä. Ontologioilla on merkittävä rooli myös ns. semanttisessa webissä, jossa ne nähdään tietokoneohjelmien keskinäisen kommunikoinnin ja sisällön analysoinnin mahdollistavina konesanastoina.


title: Ontologia (tietojenkäsittelytiede)

text: Yleinen suomalainen ontologia (YSO) perustuu yleiseen suomalaiseen asiasanastoon (YSA). YSO on noin 30000 yleiskäsitteen joukko, joka on järjestetty siten, että ontologiassa oleva käsite on yhteydessä rinnakkais-, ylä- ja alakäsitteisiinsä. Esimerkiksi YSO-käsitteen "historia" yläkäsite on "tieteet (erikoisalat)", rinnakkaiskäsitteitä mm. "kielihistoria", "historiikit" ja "esihistoria" ja alakäsitteitä mm. "luonnonhistoria", "kirkkohistoria", "taidehistoria" ja "sotahistoria".


title: Ontologia (tietojenkäsittelytiede)

text: Ontologioiden toteuttamiseen on kehitetty runsaasti erilaisia standardeja ja kuvauskieliä.


title: Franck Songo’o

text: Franck Songo’o (s. 14. toukokuuta 1987 Yaoundé, Kamerun) on kamerunilainen jalkapalloilija, joka edustaa espanjalaista Real Zaragozaa. Hän on pelipaikaltaan laitalinkki. Hänen isänsä on entinen maajoukkuemaalivahti Jacques Songo’o.


title: Franck Songo’o

text: Songo’o pelasi espanjalaisen Barcelonan juniorijoukkueissa ennen siirtymistään englantilaisseura Portsmouthiin vuonna 2005. Portsmouthissa hän sai vain vähän peliaikaa, ja suurimman osan ajastaan Englannissa hän vietti lainalla alemmilla sarjatasoilla pelanneissa Bournemouthissa, Preston North Endissä, Crystal Palacessa ja Sheffield Wednesdayssä. Kesällä 2008 Songo’o siirtyi Real Zaragozaan.


title: Franck Songo’o

text: Songo’o pelasi nuorten maaotteluita Ranskan väreissä, mutta on sittemmin siirtynyt edustamaan synnyinmaatansa. Elokuussa 2008 hän osallistui Pekingin olympialaisiin, jossa Kamerun yli puolivälieriin. Kamerunin A-maajoukkueessa hän debytoi MM-karsintaottelussa Kap Verdeä vastaan 6. syyskuuta 2008.


title: Christian Vieri

text: Christian "Bobo" Vieri (s. 12. heinäkuuta 1973 Bologna, Italia) on entinen italialainen jalkapalloilija, pelipaikaltaan hyökkääjä.


title: Christian Vieri

text: 1980-luvulla alkaneella urallaan Vieri edusti Pratoa, Torinoa, Pisa Calciota, Ravenna Calciota, SSC Veneziaa, Atalantaa, Juventusta, Club Atlético de Madridia, SS Laziota, FC Internazionale Milanoa, AC Milania, AS Monacoa ja ACF Fiorentinaa.


title: Christian Vieri

text: Italian maajoukkueessa Vieri debytoi vuonna 1997. Hän pelasi maajoukkueessa 49 ottelua tehden niissä 23 maalia.


title: Christian Vieri

text: Vieri vietti lapsuutensa Australian Sydneyssä. Australia-siteiden vuoksi hänen pikkuveljensä Max Vieri edustaa Australiaa. Australiassa Vieri sai innostuksen jalkapalloiluun, osittain isänsä ansiosta: tämä on entinen Serie A:n tähtipelaaja. Christian aloitti juniorina Sydneyn Marconi Stallionsissa, mutta pian perheen palattua takaisin Italiaan oli edessä uuden seuran löytäminen.


title: Christian Vieri

text: Vieri siirtyi Italiassa Pratoon, joka pelasi silloin C1-tasolla. Pratossa nuoren superlahjakkuuden kyvyt huomattiin nopeasti ja edessä oli siirtyminen suurseura Torinoon vuonna 1990. Torinossa nuori Bobo pelasi ensimmäisen Serie A-ottelunsa vuonna 1990. Lopulta peliaikaa nuori hyökkääjä sai seitsemässä ottelussa ja maaleja kertyi yksi.


title: Christian Vieri

text: Vuonna 1992 Vieri myytiin Pisaan ja ura tuntui etenevän laskusuuntaan. Seura oli juuri edeltävänä kautena pudonnut takaisin Serie B -tasolle, vaikka joukkue oli ennen kauden alkua ollut kovinkin nimekäs sisältäen muiden muassa Diego Simeonen ja Michele Padovanon kaltaisia tähtiä. Putoamisen jälkeen yhdistelmä oli kuitenkin hajonnut ja Pisa aloitti uuden nousun rakentamisen pitkälti nuoriin pelaajiin satsaamalla. Taloudellisessa mielessä seura saikin asiansa järjestykseen, kuitenkin pitkälti myymällä pois huippujunioreitaan.


title: Christian Vieri

text: Yhden Pisa-kauden jälkeen Vierin edessä oli siirto Ravennaan Serie B -tasolla vuonna 1993. Siellä Vieri teki 32 ottelussa 12 maalia ja nousi koko Italian tietoisuuteen. Venezia osti nuoren hyökkääjän riveihinsä ja kaudella 1993–1994 Vieri teki 29 ottelussa 11 maalia. Kiertolaisen elämä kuitenkin jatkui, vaikka Venetsia tuntui monilta osin kotoiselta kaupungilta.


title: Christian Vieri

text: Atalanta osti Vierin; seuraava kausi Bergamossa oli kuitenkin rikkonainen ja 19 ottelussa kertyi vain seitsemän maalia Serie A:ssa.


title: Christian Vieri

text: Seuraavana vuorossa oli Juventus, joka hankki Vierin 16 miljoonan euron arvoisella siirrolla, pitkälti hyvien Atalanta-kontaktiensa ansiosta. Hän pelasi Juventuksessa kaudella 1996–1997 Serie A:ssa 23 ottelua ja teki niissä kahdeksan maalia. Eurokentillä tahti oli vieläkin kovempaa. 10 ottelussa syntyi kuusi maalia. Vahva Juventus voitti tuolla kaudella Serie A:n mestaruuden häviten vain kolme ottelua 34:stä. Vierin tasosta kertoo se, että Kroatian supertähti Alen Bokšić jäi kyseisenä kautena täysin "Bobon" varjoon Juventuksessa, onnistuen maalinteossa vain kolmasti. Tällä kaudella Vieri pääsi myös Mestarien liigan finaalitunnelmaan, kun Juventus hävisi loppuottelussa Dortmundille 1–3. Hän pelasi ottelussa 73 minuuttia, ennen kuin Marcello Lippi vaihtoi Vierin Nicola Amorusoon. Aiemmin kaudella Juventus oli voittanut UEFA Super Cupin kaataen kaksiosaisessa finaalissa Paris Saint-Germainin yhteismaalein 9–1.


title: Christian Vieri

text: Menestyksekäskään Juventus-kausi ei kuitenkaan taannut jatkoa seurassa. Espanjalainen Atlético Madrid houkutteli Vierin riveihinsä 27,5 miljoonan euron siirtosummalla ja lopullinen läpilyönti uudessa maassa tapahtui Primera Divisiónissa kaudella 1997–1998, jolloin 24 ottelussa syntyi 24 maalia, joka riitti sarjan maalikuninkuuteen.